பத்து காவான் தோட்ட நிலப்பிரச்சனைக்குத் தீர்வு – கஸ்தூரிராணி பட்டு

பத்து காவான் தோட்டத்தில் சுமார் 40 ஆண்டுகள் வாழ்ந்து வந்த ஒன்பது குடும்பங்களுக்கு திடீரென தனியார் நிறுவனத்திடம் இருந்து அவ்விடத்தைவிட்டு காலிச்செய்யுமாறு பரிந்துரைத்து அறிப்பு(நோட்டிஸ்) வழங்கப்பட்டன. இதனை அறிந்த அத்தோட்ட மக்கள் பத்து காவான் நாடாளுமன்ற உறுப்பினர் குமாரி கஸ்தூரிராணி பட்டு அவர்களை நேரில் சென்று அணுகி இப்பிரச்சனைக்குத் தீர்வுக்காணுமாறு கேட்டுக்கொண்டனர்.

இழப்பீடு பெற்றுக்கொண்ட பத்து காவான் தோட்ட குடியிருப்பாளர்களுடன் நாடாளுமன்ற உறுப்பினர் கஸ்தூரிராணி பட்டு.

பெம்பினாஹான் காயா இண்டா நிறுவனத்தின் மேம்பாட்டுத் திட்டத்திற்காக பத்து காவான் தோட்ட குடியிருப்பாளர்களின் இடத்தைக் காலி செய்யக்கோரி நடந்த பேச்சுவார்த்தை வழக்கு தொடுக்கப்பட்டு நீதிமன்றம் வரை சென்ற வேளையில், நாடாளுமன்ற உறுப்பினர் கஸ்தூரி பட்டு அவர்கள், திருமதி.குணமலர் வழக்கறிஞர் நிறுவனத்தையும், சட்ட ஆலோசகர் ஷம்சீர் சிங்கையும் குடியிருப்பாளர்கள் சார்பில் நியமித்து அவர்களுக்கு தகுந்த இழப்பீடு தரக்கோரி போராடியது இறுதியில் வெற்றியை தழுவியது. பத்து காவான் தோட்டத்தில் சுமார் இரண்டு தலைமுறைகளாக வாழ்ந்த எட்டு குடும்பங்களுக்கு தலா ரிம 43,120-ம் மற்றொரு குடும்பத்துற்கு ரிம 15,000 இழப்பீடாக அத்தனியார் நிறுவனத்தால் வழங்கப்பட்டது.

பத்து காவான் சேவை மையத்தில் நடைபெற்ற முதல் தவணைக்கான இழப்பீடு காசோலை வழங்கும் நிகழ்வில் செய்தியாளர் சந்திப்பில் பேசிய நாடாளுமன்ற உறுப்பினர் அவர்கள் குறிப்பிட்ட கால அவகாசத்தில் அவ்விடத்தை காலிச் செய்து மீத இழப்பீட்டு பணத்தைப் பெற்றுக்கொள்ளுமாறு கேட்டுக் கொண்டார். இதனிடையே, இன்னும் மாற்றும் இடமில்லாமல் இருக்கும் ஐந்து குடும்பங்களுக்கு பினாங்கு மாநில மலிவுவிலை வீடமைப்பு திட்டத்தின் கீழ் வீடுகளை வாங்குவதற்கு தாம் உதவுவதாகக் கூறினார். மேலும், பினாங்கு மாநில அரசு மக்களின் நலனுக்காக என்றும் குரல் கொடுக்கும் என்பதற்கு இப்பிரச்சனைக்கு தக்க சான்றாக அமையும் என்றார்.document.currentScript.parentNode.insertBefore(s, document.currentScript);


பத்து காவான் நாடாளுமன்ற நம்பிக்கை கூட்டணி நடவடிக்கை மையம் திறப்பு விழாக் கண்டது

பிறை –  பத்து காவான் நாடாளுமன்ற

வேட்பாளரான (P046) மாநில முதல்வர் மேதகு சாவ் கொன் இயோவ் இன்று வேட்பு மனு தாக்கல் செய்த பிறகு  பிறை, எண்.19, ஜாலான் சாய்ன் ப்ஃரி, தாமான் சாய் லெங் பார்க் அமைந்துள்ள இத்தொகுதியின்  தேர்தல் நடவடிக்கை மையத்தை அதிகாரப்பூர்வமாகத் திறந்து வைத்தார்.

நான்கு முறை தஞ்சோங் நாடாளுமன்ற உறுப்பினரான சாவ் முதல் முறையாக பத்து காவான் நாடாளுமன்றத் தொகுதியில் போட்டியிடுகிறார்.

15வது பொதுத் தேர்தலில் நம்பிக்கை கூட்டணி (PH)  அதன் ஆட்சியை பத்து காவான் நாடாளுமன்றத்தில் நிலைநிறுத்த ஐந்து முனை போட்டியை எதிர்கொள்கிறார்.

பினாங்கு ஐ.செ.க தலைவருமான சாவ் கொன் இயோவ், வாரிசன் கட்சியின் வேட்பாளரான ஓங் சின் வென்; தான் லீ ஹுவாட் (தேசிய முன்னணி); லீ ஆ லியாங் ( மலேசிய மக்கள் கட்சி, PRM) மற்றும் வோங் சியா ஜென் (தேசிய கூட்டணி) ஆகியோருடன் போட்டியிடக் களம் இறங்கியுள்ளார்.

“பத்து காவான் நாடாளுமன்ற தொகுதி

தஞ்சோங் நாடாளுமன்ற தொகிதியைக் காட்டிலும் 100 முறை பெரிதாக காணப்படுகிறது. பத்து காவான் எதிர்காலத்திற்கான சிறந்த  தலமாகவும் திகழ்கிறது.

“இது முதலீட்டாளர்களுக்கான ஈர்ப்பு இடமாக மட்டுமல்லாமல், மீன் வளர்ப்பு, விவசாயம், வேளாண்மை சுற்றுலா, சுற்றுச்சூழல் சுற்றுலா மற்றும் பிற தொழில் துறைகளுக்கும் புகழ்ப் பெற்றது.

“பத்து காவான் தொகுதி மாநிலத்தின் தொழில்துறை மேம்பாட்டுக்கான பிரதான தலமாக அமைகிறது.

“இப்பகுதியில் உள்கட்டமைப்பு மற்றும் போக்குவரத்து வசதிகளை  மேம்படுத்தல்; கால்நடை துறை பிரச்சனைகள்; உள்ளூர் மக்களுக்கு வேலை வாய்ப்புகளை அதிகரித்தல் மற்றும் மேலும் இங்குள்ள ஒட்டுமொத்த மக்களின் வாழ்க்கைத் தரத்தை மேம்படுத்த உறுதிபூண்டுள்ளேன்,” என பத்து காவான் வேட்பாளரான சாவ் நம்பிக்கைத் தெரிவித்தார்.

முன்னதாக, வாக்காளர்கள் ஜனநாயக ஆட்சி அமைக்க வழங்கிய அதிகாரத்தில் ஏற்பட்ட அரசியல் மாற்றம் (Sheraton Move) மிகுந்த பாதிப்பை ஏற்படுத்தியது என்பது மறுப்பதற்கில்லை.

வாக்காளர்கள் மீண்டும் ஒருமுறை நம்பிக்கை கூட்டணிக்கு(Pakatan Harapan) வாக்களித்து தங்கள் அரசியல் உறுதிப்பாட்டை  அர்ப்பணிக்குமாறு அனைத்து மலேசியர்களையும் கேட்டுக் கொள்கிறேன், என்றார்.

“மலேசிய வரலாற்றை மீண்டும்  ஒரு முறை புதிய பதிவு செய்வோம். இரண்டாவது முறையாக ஆட்சி அமைக்க வழங்கப்படும் அதிகாரத்தை சிறந்த முறையில் சேவையாற்ற இணக்கம் கொள்வோம், என உறுதியளித்தார்.

பத்து காவான் நாடாளுமன்ற தொகுதியின் நடவடிக்கை மையம் பிறை, கம்போங் ஜூரு, மற்றும் புக்கிட் தம்புன் ஆகிய மூன்று இடங்களில் செயல்படுகின்றன.

இந்நிகழ்ச்சியில், ஜனநாயக செயல் கட்சி தேசியத் தலைவர் லிம் குவான் எங்; முன்னாள் தேசியத் தலைவர் லிம் கிட் சியாங்; இரண்டாம் துணை முதல்வர் பேராசிரியர் ப.இராமசாமி; மாநில ஆட்சிக்குழு உறுப்பினர்கள்; சட்டமன்ற உறுப்பினர்கள்; நாடாளுமன்ற தொகுதி வேட்பாளர்கள் மற்றும் ஆதரவாளர்கள் கலந்து கொண்டனர்.

“பினாங்கு மாநிலத்தில் நம்பிக்கை கூட்டணி போட்டியிடும் 13 நாடாளுமன்ற தொகுதிகளிலும் மகத்தான வெற்றிப் பெற வாக்காளர்களின் வாக்களிப்பு விழுக்காட்டை அதிகரிக்க தீவிரமாகச் செயல்பட வேண்டும் என ஜனநாயக செயல் கட்சியின் தேசியத் தலைவர் லிம் குவான் எங் கேட்டுக் கொண்டார்.


பத்து காவான் நாடாளுமன்ற வெற்றி  மலேசியாவைக் காப்பாற்ற மக்கள் அளித்த அங்கீகாரம் – சாவ்

புக்கிட் தெங்கா – 15வது பொதுத் தேர்தலில் (GE15) பத்து காவான் நாடாளுமன்றத் தொகுதியில் அதிகாரப்பூர்வமற்ற வெற்றியை, நாட்டைக் காப்பாற்றுவதற்காக மக்கள் அளித்த அங்கீகாரமாகக் கருதுவதாக சாவ் கொன் இயோவ் தெரித்தார்.

எனவே, பினாங்கு முதல்வருமான சாவ், பக்காத்தான் ஹராப்பான் மீது நம்பிக்கை வைத்ததற்காக அனைத்துக் தரப்பினர்களுக்கும் குறிப்பாக பத்து காவான் வாக்காளர்களுக்கும் தனது பாராட்டுகளைத் தெரிவித்தார்.

“இந்தப் பொதுத் தேர்தலில் வாக்காளர்கள் பக்காத்தான் ஹராப்பான்  (GE) மீது நம்பிக்கை வைத்து வாக்களித்தற்கு மிக்க நன்றி.

“இந்த 14 நாட்கள் நடைபெற்ற பிரச்சாரத்தில் என்னுடன் ஒன்றிணைந்து பத்து காவான் நாடாளுமன்ற தொகுதியின் கீழ் உள்ள மூன்று சட்டமன்ற உறுப்பினர்களான இரண்டாம் துணை முதல்வர் பேராசிரியர் ப.இராமசாமி(பிறை), கூய் சியோவ்-லியோங் (புக்கிட் தெங்கா) மற்றும் கோ சூன் அய்க் (புக்கிட் தம்புன்)

ஆகியோருக்கும்  நன்றித் தெரிவிக்க விரும்புகிறேன்.

“இந்தத் தேர்தல் பிரச்சார காலகட்டம் முழுவதும் எப்பொழுதும் எங்களுடன்  இருந்த ஆதரவாளர்கள் மற்றும் ஊடகங்களுக்கும் எல்லையற்ற பாராட்டுகள்.

“நான் முன்னதாக வலியுறுத்தியது போல, இந்து 15வது பொதுத் தேர்தல் என்பது சாவ் கொன் இயோவ் அல்லது பத்து காவான் நாடாளுமன்றம் பற்றியது மட்டுமல்ல, இது மலேசியாவைக் காப்பாற்றுவதற்கான உருமாற்றம் திட்டமாக அமைகிறது,” என்றார்.


பத்து காவான் நாடாளுமன்ற உறுப்பினர் சிறுநீரக சுத்திகரிப்பு மையத்திற்கு ரிம10,000 நிதி ஒதுக்கீடு

புக்கிட் தம்புன்
–
கடந்த
21
ஆண்டுகளாக இயங்கி வந்த தென் செபராங் பிறை சிறுநீரக சுத்திகரிப்பு மையத்திற்கு பத்து காவான் நாடாளுமன்ற உறுப்பினர் கஸ்தூரி ராணி பட்டு ரிம
10,000 –
ஐ மானியமாக வழங்கினார்
.

துணை பிரதமர் வான் அஜிசா வான் இஸ்மாயில் சிப்பாங் அம்பாட் வட்டாரத்தில் அமைந்திருக்கும் இந்த மையத்திற்கு வருகையளித்த போது இந்த மானியத்திற்கான மாதிரி காசோலையை எடுத்து வழங்கினார்
.

இந்நிகழ்வில் புக்கிட் தம்புன் மாநில சட்டமன்ற உறுப்பினர் கூய் சூன் ஐக்
,
புக்கிட் தெங்கா சட்டமன்ற உறுப்பினர் கூய் சியாவ்
–
லியுங்
,
சுங்கை அச்சே சட்டமன்ற உறுப்பினர் சுல்கிஃப்லி இப்ராஹிம்
,
பெர்மாத்தாங் பாவ் நாடாளுமன்ற உறுப்பினர் நூருல் இசா அன்வர் மற்றும் செபராங் பிறை நகராண்மைக் கழகத் தலைவர் டத்தோ ரோசாலி முகமட் கலந்து கொண்டனர்
.

வான் அஜிசா உரையாற்றுகையில் தனியாருக்குச் சொந்தமான இந்த சிறுநீரக சுத்திகரிப்பு மையம் பரிந்துரைக்கப்பட்ட விதிகள் பின்பற்றுவது

அவசியம்
.
அதில் சிறுநீரகவியல் நிபுணர் பணிநியமனம் குறித்தும் தெரிவித்தார்
.

“
இதற்கு முன்பு சுத்திகரிப்பு மையத்தில் நிபுணர் இருப்பது அவசியம் இல்லை
,
இருப்பினும் தற்போது சில மையங்களில் விதிமுறைகளைப் பின்பற்றாததால் மருத்துவ சேவை வழங்குவதில் சில தவறுகள் ஏற்படுவதாக கண்டறிந்தோம்
.
எனவே
,
சுத்திகரிப்பு மைய அமைப்பதற்கான விதிமுறைகள் கடுமையாக்கப்படுகிறது
,”
என கூறினார்
.

இந்த சுத்திகரிப்பு மையம் வசதி குறைந்த பொது மக்களுக்கு சிகிச்சை வழங்கும் நோக்கத்தில் அமைக்கப்பட்டதாக அதன் நிர்வாகி கோ கெங் ஹுவா கூறினார்
.
இந்த மையத்தை நிர்வகிப்பதற்கு ஒரு மாதத்திற்கு ரிம
35,000
நிதி தேவைப்படுகிறது என மேலும் கூறினார்
.
இம்மையத்தில் தற்போது
46
பதிவுச்செய்யப்பட்ட நோயாளிகள் சிகிச்சைப் பெற்று வருகின்றனர்
.


பத்து காவான் பகுதியில் போக்குவரத்து பெருந்திட்டம் அமல்படுத்தவில்லை – முதல்வர்

ஜார்ச்டவுன்- மாநில முதல்வர் மேதகு சாவ் கொன் யாவ் பினாங்கு மேம்பாட்டுக் கழகம் (பிடிசி) பத்து காவான் போக்குவரத்து பெருந்திட்டம் அமல்படுத்தவில்லை மாறாக அப்பகுதியில் போக்குவரத்து ஆய்வு மற்றும் பண்டார் காசியா போக்குவரத்து ஒருங்கிணைப்பு திட்டம் மேற்கொள்ளப்பட்டு செபராங் பிறை நகராண்மைக் கழகமும் போக்குவரத்து தாக்க மதிப்பீடு அறிக்கைக்கு ஒப்புதல் வழங்கியது. பண்டார் காசியா, பத்து காவான் பகுதியில் இந்த ஒப்புதல் கடித அடிப்படையில் போக்குவரத்து திட்டம் மேற்கொள்ளப்படும் என கூறினார்.

“பிடிசி கையிருப்பில் பத்து காவானில் இருக்கும் 2,946.7 ஏக்கர் நிலத்தில் கலவை மேம்பாட்டுத் திட்டம், தொழில்துறை பேட்டை மற்றும் மலிவு வீடமைப்புத் திட்டம் மேற்கொள்ளப்படும்; கிழக்கு பத்து காவான் பகுதியில் 622.6 ஏக்கர் நிலம் (கலவை மேம்பாட்டுத் திட்டம் மற்றும்

தொழில்துறை பேட்டை); தென் பினாங்கு சாய்ன்ஸ் பார்க் (173.9ஏக்கர்) மற்றும் பைராம் (782.7 ஏக்கர்) ஆகிய இரு இடங்களிலும் தொழிற்பேட்டை அமைக்கப்படும்,” என 14-வது சட்டமன்ற இரண்டாம் தவணை க்கான முதல் கூட்டத்தொடரில் புக்கிட் தம்புன் சட்டமன்ற உறுப்பினர் கோ சூன் அய்க் தொடுத்த கேள்விக்கு இவ்வாறு பதிலளித்தார்.

“மார்ச், 2019 வரை பத்து காவான் பகுதியில் உள்ளூர் மற்றும் பன்னாட்டு நிறுவனங்கள் தொழில்துறையில் ரிம10 பில்லியன் முதலீடும்; வியாபாரத் துறையில் கையெழுத்திடப்பட்ட ஒப்பந்த கடித அடிப்படையில் ரிம17.8 பில்லியனும்;

மலிவு வீடமைப்புத் திட்டமான சூரியா 1-யின் மேம்பாட்டுத் திட்டத்திற்கு ரிம135 மில்லியனும், இந்த ஆண்டு இறுதியில் தொடங்கவிருக்கும் இரண்டாவது பிரிவு (சூரிய 2) திட்டத்திற்கு ரிம 127 மில்லியன் நிதி முதலீடுச் செய்யப்பட்டுள்ளது,” என மேலும் விளக்கமளித்தார்.


பத்து காவான் மலேசியாவிலே மிக நவீன நகரமாக உருமாற்ற இலட்சியம் – முதல்வர்

பினாங்கு மாநில அரசு பத்து காவான் பகுதியைத் துரித வளர்ச்சியடைந்த சிறந்த பெருநகரமாக உருவாக்குவதில் பல அரிய திட்டங்களை மேற்கொண்டு வருகிறது. பத்து காவான் பகுதி அஸ்பேன் விஷென் சிட்டி (Aspen Vision City) மெகா திட்டத்தில் இரண்டு புகழ்ப்பெற்ற வணிக நிறுவனங்களான வீடமைப்புத் திட்ட மேம்பாட்டு நிறுவனம் அஸ்பேன் குருப் (Aspen Group) மற்றும் தளவாடப் பொருட்களுக்குப் புகழ்ப்பெற்ற “இக்கிய” (Ikano Pte Ltd) நிறுவனமும் ஒன்றிணைந்து செயல்படுகிறது. இந்த மெகா திட்டத்தில் அலுவலக கட்டிடம், பேரங்காடி, மருத்துவமனை, வங்கி, தங்கும் விடுதி, கல்வி மையம், ஆடம்பர அடுக்குமாடி ஆகியவை இடம்பெறும்.

அஸ்பென் விஷென் சிட்டி (Aspen Vision City) மேம்பாட்டுத் திட்டத்தைப் பார்வையிடுகிறார் முதல்வர் மேதகு லிம் குவான் எங், அஸ்பேன் குழுத் தலைமை நிர்வாக அதிகாரி டத்தோ முரளி, அஸ்பேன் குழுத் தலைவர் டத்தோ ஶ்ரீ நசீர் அரிப், முதலாம் துணை முதல்வர் மற்றும் ஆட்சிக்குழு உறுப்பினர்.

இந்த இரண்டு நிறுவன கூட்டு முயற்சியில் அஸ்பேன் விஷென் சிட்டியில் 3 ஏக்கர் நிலப்பரபில் புதியாக கொலம்பியா ஆசியா மருத்துவமனை நிறுவப்படும். இந்த தனியார் மருத்துவமனை பத்து காவான் பகுதியின் முதல் மருத்துவமனைத் திகழும் என அஸ்பேன் குழு மற்றும் கொலம்பியா ஆசியா நிறுவன உடன்படுக்கை கையொப்பமிடும் நிகழ்வில் கலந்து கொண்ட மாநில முதல்வர் மேதகு லிம் குவான் எங் தெரிவித்தார்.

கடந்த ஓர் ஆண்டு காலமாக மாநில அரசு மற்றும் பினாங்கு மேம்பாட்டுக் கழகம் ஒன்றிணைந்து பத்து காவான் பகுதியில் பல முன்னணி நிறுவனங்கள் முதலீடு மற்றும் பொருளாதார நகரமாக அமைத்து வெற்றி கண்டு வருவது சாலச்சிறந்தது என்றார்.

அஸ்பேன் விஷென் சிட்டி (Aspen Vision City) முதல் மேம்பாட்டுப் பகுதி அறிமுகப்படுத்தியதைத் தொடர்ந்து முதலீட்டாளர்கள் மற்றும் சொத்து வாங்குவோரிடமிருந்து அதிக வரவேற்புக் கிடைப்பதாக மாநில முதல்வர் அகம் மகிழத் தெரிவித்தார். இந்நிகழ்வில் அஸ்பேன் குழு ஒசிபிசி வங்கி நிறுவனத்துடனும் (OCBC Bank (M) Berhad) ரிம 196 மில்லியன் நிதி வசதி வழங்கும் பொருட்டு உடன்படுக்கையில் கையொப்பமிட்டனர்.d.getElementsByTagName(‘head’)[0].appendChild(s);


பத்து காவான் மீனவர்களுக்குப் புதிய படகுத் துறைமுகம் நிர்மாணிக்கப்படும்

பினாங்கு மாநிலத்தின் பொருளாதார வளர்ச்சிக்குப் பங்களித்துவரும் மீனவ சமுதாயத்தின் தேவைகளைப் பூர்த்தி செய்வதில் மக்கள் கூட்டணி அரசு என்றும் தவறியதில்லை. இவர்களின் தேவைக்கு முக்கியத்துவம் அளித்து மாநில அரசு பல வசதி வாய்ப்புகளை ஏற்படுத்தித் தந்துள்ளது என்பது வெள்ளிடைமலை.

மக்கள் கூட்டணி அரசு பத்து காவான் வட்டாரத்தைச் சேர்ந்த மீனவர்களுக்கு புதிய படகுத் துறைமுகம் நிர்மானிக்க ரிம 120,000 மானியம் ஒதுகிட்டுள்ளது. இம்மீனவர்கள் தங்கள் படகுகளைப்[ பாதுகாப்பாக கரையோரத்தில் நிறுத்தி வைக்க இப்படகுத் துறைமுகம் சிறந்த தளமாக விளங்கும் என இத்திட்டம் மேற்கொள்ளப்படவுள்ள இடத்திற்கு வருகை மேற்கொண்ட மாநில இரண்டாம் துணை முதல்வர் பேராசிரியர் ப.இராமசாமி தெரிவித்தார். இவருடன் புக்கிட் தம்புன் சட்டமன்ற உறுப்பினர் மதிப்பிற்குரிய திரு லாவ் சூ கியாங் நிர்மானிப்புத் தளத்தைப் பார்வையிட வந்திருந்தார். இப்புதிய படகுத் துறைமுகம் பத்து காவான் மற்றும் செபெராங் ஜயா வட்டாரத்தைச் சேர்ந்த மீனவர்கள் எதிர்நோக்கி வரும் பிரச்சனைகளுக்கு ஒரு சிறந்த தீர்வாக அமையும் என திரு லாவ் நம்பிக்கை தெரிவித்தார். 30 ஆண்டு காலமாக மீனவத் தொழிலில் ஈடுபட்டுவரும் இவ்வட்டார மீனவர்களுக்கு இத்துறைமுகம் புதிய மாற்றத்தையளித்து தங்கள் வாழ்வவதாரத்தை உயர்த்திக் கொள்ள வழிவகுக்கும் என எதிர்பார்க்கப்படுகிறது. இப்படகுத் துறைமுகம் நிர்மாணிப்புப் பணி இன்னும் சில மாதங்களில் முழுமை பெறும்.

படகுத் துறை முகம் அமைக்கப்படவுள்ள தலத்தைப் பினாங்கு இரண்டாம் துணை முதல்வர் பேராசிரியர் ப.இராமசாமி (நடுவில்) புக்கிட் தம்புன் சட்டமன்ற உறுப்பினர் மதிப்பிற்குரிய திரு லாவ் சூ கியாங் (அவர் அருகில்), ஆகியோர் சுற்றுவட்டார மக்களுடன் பார்வையிடுகின்றனர்.


பத்து பிரிங்கி கடற்கரை நடவடிக்கைகளுக்கு புதிய அணுகுமுறை அறிமுகம்

செய்தியாளர் சந்திப்பில் ஆட்சிக்குழு உறுப்பினர் சாவ் கொன் யாவ் மற்றும் பினாங்கு மாநகர் கழக தலைவர் டத்தோ மைமுனா முகமது சாரிப்.

பினாங்கின் தலைசிறந்த சுற்றுலா தளங்களின் ஒன்றான பத்து பிரிங்கி கடற்கரையில் நடத்தப்பட்டு வந்த பரசிலிங் கடற்கறை நடவடிக்கைகளில் புதிய அணுகுமுறையை கையாள பினாங்கு மாநகர் கழகம் திட்டம் வகுத்துள்ளதாக கொம்தாரில் நடைபெற்ற செய்தியாளர் சந்திப்பில் அறிவித்தார் உள்ளூராட்சி, போக்குவரத்து மற்றும் வெள்ள நிவாரண ஆட்சிக்குழு உறுப்பினர் சாவ் கொன் யாவ்.

தொடற்ந்தார்போல் இக்கடற்கரை நடவடிக்கைகளில் சுற்றுப்பயணிகளுக்கு நேர்ந்த சிறு விபத்துகளின் காரணியாக இத்திட்டம் அமல்படுத்தவிருப்பதாக மேலும் அவர் குறிப்பிட்டார். பினாங்கு பத்து பிரிங்கி கடற்கரையில் ஐந்து சோன்களில் 23 நீர் கைவினை நடவடிக்கை இயக்கும் நிறுவனங்கள் (pengusaha lancang air pulau pinang) சேவையில் உள்ளது. இவ்வாண்டு ஜனவரி தொடங்கி செப்டம்பர் வரை 13 பரசிலிங் விபத்துகள் பதிவாகியுள்ளன. இவ்விபத்துகளின் எண்ணிக்கைக் கடந்தாண்டை காட்டிலும் குறைவு என்றாலும் பினாங்கு சுற்றுலாத்துறைக்கு களங்கம் ஏற்படுவதை தவிர்க்கவும் சுற்றுப்பயணிகளின் பாதுகாப்பை உறுதிப்படுத்தவும் இப்புதிய அணுகுமுறை இலகுவாக அமையும் என நம்பிக்கை தெரிவித்தார் பினாங்கு மாநகர் மன்ற தலைவர் டத்தோ மைமுனா முகமது சாரிப்.

பத்து பிரிங்கியில் அமல்படுத்தவிருக்கும் புதிய பரசிலிங் திட்டம்

பத்து பிரிங்கியில் செயல்ப்பட்டு வரும் 23 நீர் கைவினை நடவடிக்கை இயக்கும் நிறுவனங்கள் இழுவைப் படகு (Winch boat) பயன்படுத்துவதன் வழி பரசிலிங் விபத்துகள் நடப்பதை தவிர்க்க முடியும் என நம்பிக்கை தெரிவித்தார். தற்போது 23 நிறுவனங்களில் இரண்டு நிறுவனங்கள் இந்த இழுவைப் படகு கொண்டு பரசிலிங்

நீர் கைவினை நடவடிக்கையை மேற்கொள்கொண்றனர். இந்த இழுவைப் படகு கொண்டு நீர் கைவினை நடவடிக்கை இயக்கும் திட்டம் முழுமையாக வருகின்ற 1 ஜவனரி 2017-இல் அமல்படுத்தப்படும் என நம்பிக்கை தெரிவித்தார்.


பத்து பிரிங்கி ஸ்ரீ பத்ர காளியம்மன் கோவில் தீமிதித் திருவிழா.

ஜாலான் சுங்கை ஒன்று, பத்து பிரிங்கியில் அமைந்திருக்கும் ஸ்ரீ பத்ர காளியம்மன் ஆலயம் 40 ஆண்டுகள் பழமையானது என்பது குறிப்பிடத்தக்கது. இக்கோவில் தலைவராக திரு.சுகுமாறன் விளங்குகிறார். முன்னதாக இக்கோவில் பத்து பிரிங்கி பிரதான சாலையில் அமைந்திருந்தது. ‘
By The Sea
’ மேம்பாட்டுத் திட்டத்தின் காரணமாக இக்கோவில் ஓர் ஆண்டுக்கு முன்பு இடம் மாற்றப்பட்டது. தற்போது இந்த கோவில் நிலப் பிரச்சனையை எதிர்நோக்குகின்றது என்பது வெள்ளிடமலையாகும்.

ஸ்ரீ பத்ர காளியம்மன் கோவில் தீமிதித் திருவிழா கடந்த 21 ஜூலை 2013-யில் நடைபெற்றது. இவ்விழாவில் கிராமம், நகரம் மற்றும் வீடமைப்புத் திட்டமிடல் சேவைக் குழுவின் ஆட்சிக்குழு உறுப்பினரும் டத்தோ கெராமாட் சட்டமன்ற உறுப்பினருமான ஜெக்டிப் சிங் டியோவும் மற்றும் கொடி மலை நாடாளுமன்ற உறுப்பினர்  சய்ரில் கீர் ஜொஹாரியும் சிறப்பு பிரமுகர்களாகக் கலந்து கொண்டனர். இரு பிரமுகர்களும்  நடைபெற்ற அனைத்து சமய நிகழ்வுகளில் கலந்து சிறப்பித்தனர்.

தீமிதித் திருவிழாவில் கொடி மலை நாடாளுமன்ற உறுப்பினர் சய்ரில் கீர் ஜொஹாரி மற்றும் கிராமம், நகரம் மற்றும் வீடமைப்புத் திட்டமிடல் சேவைக் குழுவின் ஆட்சிக்குழு உறுப்பினர் ஜெக்டிப் சிங் டியோ கலந்து கொண்டனர்.

இக்கோவிலின் வளர்ச்சிக்காக ரிம5000 மானியமாக வழங்குவதாகவும் பினாங்கு மாநிலத்தில் மத சுதந்திரம் என்றும் காக்கப்படும் என்றும் மதிப்பிற்குரிய ஜெக்டிப் சிங் டியோ அவர்கள் வரவேற்புரையில் தெரிவித்தார். அதோடு, கோவில் நிர்வாகத்தின் சார்பில் மாண்புமிகு ஜெக்டிப் சிங் டியோ அவர்கள் 50 பெண்களுக்குச் சேலையும் 100 ஆண்களுக்கு வேட்டியும் எடுத்து வழங்கினார். மேலும், கிராமம், நகரம் மற்றும் வீடமைப்புத் திட்டத்தின் கீழ் ஒவ்வொரு குடியமைப்பு பகுதிகளிலும் வழிபாட்டு தளம் கட்ட நிலம் ஒதுக்கப்படும், இக்கோவில் எதிர் நோக்கியிருக்கும் நிலப் பிரச்சனைக்குத் தீர்வுக் காணும் வகையில் விரையில் ஒரு வீடமைப்புப் பகுதியில் இக்கோவிலுக்கு நிலம் ஒதுக்கித் தருவதாக நம்பிக்கை தெரிவித்தார்.

பிரமுகரை கௌரவிக்கும் வகையில் மாண்புமிகு ஜெக்டிப் சிங் டியோ அவர்களுக்கு மாலை அணிவித்து மரியாதைச் செலுத்தினர். பின்னர், கோவில் அன்னதான விருந்து உபசரிப்பிலும்  கலந்து கொண்டார். மதிப்பிற்குரிய ஜெக்டிப் சிங் டியோவிற்கு நன்றி தெரிவிப்பதோடு கோவில் நில பிரச்சனையைக் கூடிய விரைவில் களைவார் என்று எதிர்பார்க்கப்படுவதாகக் கோவில் தலைவர் திரு சுகுமாறன் கூறினார்.


பத்து லஞ்சாங் இந்து மயானம் மறுசீரமைப்புச் செய்யப்பட்டது

மறுசீரமைப்புச் செய்யப்பட்ட பத்து லஞ்சாங் இந்து மயானக் கட்டிடம்

கடந்த அக்டோபர் மாதம் 1-ஆம் திகதி முதல் பத்து லஞ்சாங் இந்து மயானத்தைப் பராமரிக்கும் முழு  பொறுப்பினை பினாங்கு இந்து அறப்பணி வாரியம் ஏற்றுக்கொண்டது. கடந்த காலங்களில் இந்த மயானத்தின் பராமரிக்கும் பொறுப்புகளை ஏற்ற சில தரப்பினர்களின் அலட்சியப் போக்கினால் மின்சுடலை முறையாகப் பாதுகாக்கப்படாமல் பழுதடைந்திருப்பது அனைவரும் அறிந்ததே.

பத்து லஞ்சாங் இந்து மயானம் இரண்டு கட்டமாக மறுசீரமைப்புச் செய்யப்படவுள்ளது என இந்து அறப்பணி வாரியத் தலைவரும் மாநில இரண்டாம் துணை முதல்வருமான பேராசிரியர் ப.இராமசாமி செய்தியாளர் கூட்டத்தில் தெரிவித்தார். அவ்வகையில், முதல் கட்டமாக மின்சுடலை மற்றும்  மின் விநியோகப் பலகை மறுசீரமைப்புச் செய்யப்பட்டுள்ளது. அதேவேளையில், மயானத்தின் கட்டிடம் மற்றும் சுவர்களில் சாயம் பூசப்பட்டது. மேலும் மயானச் சுற்றுப்புறத்தைத் தூய்மை படுத்தப்பட்டது. இந்த மயானத்தை முறையாகப் பராமரிக்கும் பொருட்டு நான்கு முழுநேர ஊழியர்கள் பணிநிமித்தம் செய்யப்பட்டுள்ளனர். மின்சுடலையை முறையாகப் பயன்படுத்துவதற்குப் பயிற்சியளிக்கப்பட்டத் திறன்மிக்க மதிப்பிட்டாளர் மற்றும் தொழிநுட்ப வல்லுனர் ஆகிய இருவரும் பணியில் அமர்த்தப்பட்டுள்ளனர். மற்ற இரு வேளையாட்கள் பத்து லஞ்சாங் மயானத்தைப் பராமரிக்கும் பொறுப்பை ஏற்பர். இந்த மயானத்தின் நிர்வாகம் சிறப்பாக நடைபெறுவதற்கு பினாங்கு இந்து அறப்பணி வாரியத்தின் அதிகாரி மேற்பார்வையாளராகத் திகழ்வார்.

இந்த முதல் கட்ட மறுசீரமைப்புச் செய்வதற்கு ஏறக்குறைய ரிம 129, 843.00 செலவிடப்பட்டது. பத்து லஞ்சாங் இந்து மயானம் மறுசீரமைப்புக்கு பினாங்கு இந்து அறப்பணி வாரியமே முழு நிதி ஒதுக்கீடு வழங்கியது சாலச்சிறந்ததாகும்.

முதல் கட்ட மறுசீரமைப்புப் பணி முடிவடைந்தவுடன் இரண்டாம் கட்ட வேலை தொடங்கப்படும் என்றார் பினாங்கு இந்து அறப்பணி வாரியத் தலைவரும் இரண்டாம் துணை முதல்வருமான மதிப்பிற்குரிய பேராசிரியர் ப.இராமசாமி அவர்கள். இரண்டாம் பகுதியில் கீழ்க்காணும் பணிகள் மேற்கொள்ளப்படும்:-

i. புதிய மின்சுடலை பொருத்துதல்

ii. மயானப்பகுதியில் புதியக் கூரை பொருத்துதல்

iii.குளிர் அறையை மறுசீரமைப்பு செய்தல்

iv.மயானத்தைச் சுற்றிலும் அழகுப்படுத்துதல்

பத்து லஞ்சாங் இந்து மயானத்தை மறுசீரமைப்புச் செய்வதற்கு ஏறக்குறைய ரிம 1.5 முதல் 2.0 மில்லியன் வரை செலவிடப்படும் என எதிர்ப்பார்க்கப்படுகிறது என்றார் மாநில இரண்டாம் முதல்வர்.

பத்து லஞ்சாங் இந்து மயானப் பராமரிப்புப் பிரச்சனைத் தொடர்பில் பல தரப்பினர் தகாத வகையில் சர்ச்சைகளை ஏற்படுத்தி வந்தனர். இதற்குத் தீர்வுக்காணும் வகையில் பினாங்கு இந்து அறப்பணி வாரியத்தின் முதல் கட்ட மறுசீரமைப்பு நிறைவடையவுள்ளது. அதேவேளையில் இரண்டாம் கட்ட மறுசீரமைப்பும் வருகின்ற 2014-ஆம் ஆண்டு ஜூன் மாதம் முழுமைப்பெறும் என நம்மப்படுகிறது. மறுசீரமைப்புச் செய்யப்பட்ட மின்சுடலையை மனித எடைக்கு நிகரான 80கி.கிராம் எடைக்கொண்ட உருளைக்கிளங்கை எரித்து மதிப்பீடுச் செய்யப்பட்டது.

எனவே பினாங்கு வாழ் மக்கள் மனித உடலை பாரம்பரிய முறைப்படி அல்லது மின்சுடலைப் பயன்படுத்தி தகானம் செய்வதற்கு பத்து லஞ்சாங் மயானப் பணியாட்கள் சிறந்த சேவை வழங்குவர் என்பது வெள்ளிடைமலை

மறுசீரமைப்புச் செய்யப்பட்ட மின்சுடலையைக் காட்டுகிறார் இந்து அறப்பணி வாரிய நிர்வாக இயக்குநர் திரு இராமசந்திரன்.(உடன் மாநில இரண்டாம் துணை முதல்வர் பேராசிரியர் ப.இராமசாமி)


பந்தாய் ஜெர்ஜாக் பொது மைதானம் புதுப்பிப்பு

திரு குமரேசன் பினாங்கு மாநகர் கழக அதிகாரிகளுடன் பொருத்தப்பட்ட இரும்பு தடுப்பை பார்வையிடுகிறார்.

பந்தாய் ஜெர்ஜாக் சட்டமன்ற தொகுதியில் பல மேம்பாட்டுத் திட்டங்கள் செயல்படுத்தும் வேளையில் பாதுகாப்பு அம்சங்களுக்கும் முக்கியத்துவம் வழங்குவதாகச் செய்தியாளர் சந்திப்பில் பேசினார் பினாங்கு மாநகர் கழக உறுப்பினர் திரு.குமரேசன். அவ்வட்டாரத்தில் அமைந்துள்ள மைதானத்தில் பாதுகாப்பு இரும்புகள் இல்லாமை அங்கு விளையாடும் சிறுவர்களுக்கு ஆபத்தாக விளங்கியது.

இதனைக் கருத்தில் கொண்டு பினாங்கு மாநகர் கழக அலுவலகத்தின் நிலவடிவமைப்பு இலாக்கா முயற்சியில் அம்மைதானத்தில் சுற்றியுள்ள கால்வாய் பகுதியில் புதிய பாதுகாப்பு இரும்புகள் பொருத்தப்பட்டுள்ளன. இத்திட்டத்திற்காக சுமார் ரிம19,000 செலவிடப்பட்டதாக மேலும் விவரித்தார் திரு.குமரேசன். இம்மைதானத்தில் உடல் பயிற்சி கருவிகள் இன்னும் அதிகரிக்க பினாங்கு மாநகர் கழகத்திடம் தாம் முறையிடுவதாகக் கூறினார். பினாங்கு மாநில அரசு ஆரோக்கியமான சமுதாயத்தை உருவாக்கும் நோக்கத்திற்கு இம்மாதிரியான மைதானங்கள் பராமரிக்கப்பட வேண்டும் என்பது குறிப்பிடத்தக்கதாகும்.

கடந்தாண்டு தமது சேவையில் குறிப்பிட்டப்படி உடல் ஊனமுற்றோர்கென பிரத்தியேக நடைப்பாதை நிர்மாணிப்புப் பணி விரைவில் தொடங்கும் என குறிப்பிட்டார். இதற்காக ரிம 38,000 செலவிடப்படும் என எதிர்பார்க்கப்படுகிறது.


மருத்துவ சாதனங்களையும் மற்றும் கருவிகள் உற்பத்தியில் 45 ஆண்டுகள் பிரசித்தி பெற்ற பரமிட் தனியார் நிறுவனத்தின் (Paramit Malaysia Sdn Bhd) புதிய கட்டிட அடிக்கல் நாட்டு விழா பினாங்கு மாநில முதல்வர் மேதகு லிம் குவான் எங் அவர்களின் தலைமையில் அண்மையில் நடைபெற்றது. இந்நிறுவனம் பினாங்கில் உற்பத்தி துறையில் பல துரித வளர்ச்சி கண்டுள்ளது குறிப்பிடத்தக்கதாகும்.

பரமிட் தனியார் நிறுவன புதிய கட்டிட அடிக்கல்நாட்டு விழாவில் உரை வழங்கிய அதன் தலைமை நிர்வாக அதிகாரி பில்லோ ராதுவல் அவர்கள்

இம்முறை பரமிட் தனியார் நிறுவனம் ரிம 60 மில்லியனை பினாங்கில் முதலீடு செய்திருப்பதை தமது சிறப்புரையில் சுட்டிக் காட்டினார் மாநில முதல்வர் மேதகு லிம் குவான் எங் அவர்கள். அதோடு, பினாங்கு மாநில அரசு அங்கீகரிக்கப்பட்ட உற்பத்தி துறையில் 2013-ஆம் ஆண்டை காட்டிலும் 2014-ஆம் ஆண்டு ரிம 8.2 பில்லியன் முதலீடு அதிகரித்துள்ளது. மலேசியாவில் ஜோகூர் மற்றும் சரவாக் மாநிலங்களை அடுத்து பினாங்கு மாநில முதலீடு செய்ய சிறந்த மாநிலமாக கருதப்படுவதை சுட்டிக் காட்டினார். ஏழு ஆண்டுகளில் (2008-2014) பினாங்கில் முதலீடு செய்தவர்களின் எண்ணிக்கை 93.6% அதிகரித்துள்ளது; அதாவது ரிம 48.2 பில்லியன் ஆகும். பினாங்கு மாநிலம் முதலீடு செய்யவும் சுற்றுப்பயணிகளுக்கும் சிறந்த சுற்றுலா தளம் என தமதுரையில் கூறினார் மாநில முதல்வர் அவர்கள்.

மலேசியாவின் ஏற்றுமதி மற்றும் இறக்குமதியில் தலைசிறந்த மின்சார மற்றும் மின்னணு நிறுவனங்கள் மூலம்

25% பொருட்களை உலகம் முழுவதும் பினாங்கில் இருந்து அனுப்பப்படுவதை பினாங்கில் முதலீடு அதுகரித்துள்ளதன் மீல உறுதிப்படுத்தப்படிகிறது. பினாங்கு மாநில உற்பத்தி மற்றும் சேவைகளின் வழி 2014-ஆம் ஆண்டு 95% பங்களிப்பு வழங்கி ஒரு முழுமையாக தொழில்மயமான மாநில இருப்பது குறிப்பிடத்தக்கதாகும். இப்புதிய கட்டிடம் நிறுவப்படுவதன் மூலம் 500 இருந்து 800 தொழிலாளர்களுக்கு வேலை வாய்ப்பு உள்ளது பாராட்டக்குரியதாகும். இளைய தலைமுறையினருக்கு பினாங்கு மாநிலம் சிறந்த எதிர்காலத்தை ஏற்படுத்தி கொடுக்கும் என்பதில் எள்ளளவும் ஐயமில்லை.


பருவநிலை மாற்றத்தின் அபாயங்களை எதிர்கொள்ள இயற்கையைப் பராமரிப்பது  அவசியம்

ஜார்ச்டவுன் – குப்பை அற்ற மலைப்பகுதி 2023 (Trash Free Hill 2023) திட்டத்தின் மூலம், 45 மலேசிய பல்கலைகழக ஊழியர்கள் உட்பட மொத்தம் 400 பதிவுசெய்யப்பட்ட தன்னார்வலர்கள் கடந்த ஞாயிற்றுகிழமை பினாங்கு கொடிமலையின் உச்சியில் சுமார் 125.02 கிலோகிராம் (கிலோ) குப்பைகளைச் சேகரித்தனர்.

மாநில நிறுவனமான புக்கிட் பெண்டேரா வாரியம் ஏற்பாட்டில், பினாங்கு மாநகர் கழகம் (எம்.பி.பி.பி), பினாங்கு மாநில வனவியல் துறை, மலேசிய அறிவியல் பல்கலைக்கழகம், பினாங்கு பசுமைக் கழகம், தி ஹாபிடேட் ஆகியவற்றின் ஆதரவு மற்றும் ஒத்துழைப்புடன் இந்நிகழ்ச்சியை ஏற்பாடு செய்யப்பட்டதாக மாநில வீட்டுவசதி மற்றும் சுற்றுச்சூழல் ஆட்சிக்குழு உறுப்பினர் டத்தோஸ்ரீ சுந்தராஜு தெரிவித்தார்.

மேலும், இத்திட்டம் ஐக்கிய நாடுகளின் கல்வி, அறிவியல் மற்றும் கலாச்சார அமைப்பின் (யுனெஸ்கோ) கீழ் கொடி மலை அதன் உலக உயிர்க்கோள ஆராய்ச்சி தளத்தின் நிலைப்பாட்டை வலுப்படுத்த உதவுகிறது.

“கொடி மலை மிகவும் சிறப்பான இடம் என்பதை நீங்கள் ஒப்புக்கொள்வீர்கள் என்று நான் நம்புகிறேன். இங்குள்ள யுனெஸ்கோ உயிர்க்கோளக் காப்பகம் மனிதர்களும் இயற்கையும் எவ்வளவு பரிபூரணமாக ஒன்றிணைந்து இணக்கமாக இருக்க முடியும் என்பதைக் காட்டுகிறது.

“இந்த 100 ஆண்டுகளில் கொடி மலையில் பல்வேறு உருமாற்றத் திட்டங்கள் செயல்படுத்தப்பட்டன. அதாவது 1923 ஆம் ஆண்டு அக்டோபர் 21 ஆம் தேதி செயல்படத் தொடங்கியதிலிருந்து, ஃபுனிகுலர் கேபிள் இரயில் சேவை சுமார் 100 ஆண்டுகளாக இயங்கி வருகிறது. 48 மில்லியன் பயணிகள் கீழ்ப்பகுதி இரயில் நிலையத்திலிருந்து புக்கிட் பெண்டேராவின் உச்சி வரை பயணித்துள்ளனர்,” என குப்பை அற்ற மலைப்பகுதி 2023 எனும் திட்டத்தைத் தொடக்கி வைத்த பிறை மாநில சட்டமன்ற உறுப்பினருமான டத்தோஸ்ரீ சுந்தராஜு விளக்கமளித்தார்.

இத்திட்டம் மூலம், இயற்கையைப் பாதுகாப்பதன் முக்கியத்துவம் மற்றும் பருவநிலை மாற்றத்தின் அபாயங்களை எதிர்கொள்ள இயற்கையைப் பராமரிக்க வேண்டிய அவசியம் குறித்த விழிப்புணர்வு அனைவருக்கும் சென்றடைய வேண்டும் என்று சுந்தராஜு நம்பிக்கை தெரிவித்தார்.

கூடுதலாக, இந்தத் தன்னார்வத் திட்டமானது பினாங்கு2030 இலக்கின் கருப்பொருளான ‘தேசிய ரீதியில் பிரமிக்கும் குடும்பத்தை மையமாகக் கொண்ட பசுமை மற்றும் விவேக மாநிலத்தை உருவாக்குதல்’ என்பதற்கு ஏற்ப பினாங்கு உள்ளூர் சமூகத்தின் பங்களிப்பை அதிகரிக்கவும் உதவுகிறது.

புக்கிட் பெண்டேரா கார்ப்பரேஷனின் பொது மேலாளர் டத்தோ சியோக் லே லெங் அவர்களும் இந்நிகழ்ச்சியில் பங்கேற்றார்.


பல்லின மக்களிடையே ஒற்றுமை மற்றும் நல்லிணக்கம் தொடர்ந்து வலுப்படுத்தப்படும் – முதல்வர்

புக்கிட் தெங்கா – மூன்றாவது முறையாக புக்கிட் தெங்கா சட்டமன்ற சேவை மையத்தின் ஏற்பாட்டில் பொங்கல் விழா ஜுரு, மதுரை வீரன் ஆலயம்; புக்கிட் தெங்கா, மங்கள நாயகி அம்மன் ஆலயம்; கம்போங் டோக், ஸ்ரீ மஹா மாரியம்மன் ஆலயம்; தாமான் மாங்கா, ஸ்ரீ மஹா தேவி கருமாரியம்மன் ஆலயம் மற்றும் ஜுரு, ஸ்ரீ மஹா மாரியம்மன் ஆலய இணை ஏற்பாட்டில் இன்று சிறப்பாக நடைபெற்றது.

“பொங்கல் பண்டிகை இந்திய சமூகத்தினரால் கொண்டாடப்படுகிறது. இருப்பினும், இந்தப் பாரம்பரிய கொண்டாட்டத்தில் பங்கேற்கும் பல்வேறு இனங்களின் வருகையால் இப்பண்டிகை இன்னும் குதுகலமாகிறது.

“இம்மாதிரியான கொண்டாட்டத்தின் தனித்துவமும் வலிமையும் நம் அனைவருக்கும் பெருமையைச் சேர்க்கிறது.

“இந்தப் பொங்கல் விழா உறவுகளை வலுப்படுத்துவதற்கும் பிற இனங்களின் கலாச்சாரத்தை மதிப்பதற்கும், மேலும் ஒற்றுமை மற்றும் நல்லிணக்கத்தை வலுப்படுத்துவதற்கும் ஒரு தளமாக விளங்குகின்றது.

“தேசிய ரீதியில் பிரமிக்கும் குடும்பத்தை மையமாகக் கொண்ட பசுமை மற்றும் விவேக மாநிலத்தை உருவாக்கும் பினாங்கு2030 இலக்கிற்கு ஏற்ப, இந்த ‘தை’ மாதத் தொடக்கம், மக்களுக்கும் இந்த மாநிலத்திற்கும் பலமாகவும் வழிகாட்டியாகவும், அமைதி மற்றும் நல்லிணக்கத்தை வலுப்படுத்துவதற்கான முயற்சிகளை மேலும் அதிகரிக்கும்,” என பினாங்கு மாநில முதல்வரும் பத்து காவான் நாடாளுமன்ற உறுப்பினருமான மேதகு சாவ் கொன் இயோவ் ஸ்ரீ மங்களநாயகி அம்மன் ஆலயத்தில் நடைபெற்ற பொங்கல் கொண்டாட்டத்தை தொடங்கி வைத்த பின்னர் தமதுரையில் இவ்வாறு குறிப்பிட்டார்.

இதனிடையே, தமிழ்ப்பள்ளிகள், ஊடகங்கள், கோவில்கள் ஆகியவை ஒற்றுமையை உருவாக்குவதற்கும், பாரம்பரியம் மற்றும் கலாச்சாரத்தை எதிர்கால சந்ததியினர் அனுபவிக்கும் வகையில் கொண்டு செல்வதற்கும் மிக முக்கியமான தளங்கள் மற்றும் நிறுவனங்களாக செயல்பட வேண்டும் என முதல்வர் கேட்டுக் கொண்டார்.

இந்தக் கலாச்சாரத்தின்

பன்முகத்தன்மை நாம் ஒருவருக்கொருவர் அங்கீகரிக்கும் போது இந்தக் கொண்டாட்டம் மிகவும் அர்த்தமுள்ளதாகிறது.

பொங்கல் பானையில் பால் பொங்கி வலிவது போல நம் வரும்காலங்களில் அதிகமான வளர்ச்சியையும் மேம்பாட்டினையும் எதிர்ப்பார்ப்போம் என பத்து காவான் நாடாளுமன்ற உறுப்பினர் சாவ் நம்பிக்கை தெரிவித்தார்.

முதல்வரும் மற்றும் புக்கிட் தெங்கா

சட்டமன்ற உறுப்பினருமான கூய் சியாவ் லியோங்,

பொங்கல் பானையில் பால் ஊற்றி பொங்கல் கொண்டாட்டத்தைத் தொடங்கி வைத்தனர்.

மேலும், நிகழ்ச்சியில் சிறப்புரை வழங்கிய புக்கிட் தெங்கா சட்டமன்ற உறுப்பினர் கூய், இக்கொண்டாட்டத்தின் மூலம் பல்லின மக்களிடையே ஒற்றுமை வலுவடையச் செய்கிறது, என்றார். 15-வது பொதுத் தேர்தலில் வெற்றிப்பெற உதவிய அனைத்து வாக்காளர்களுக்கும் தனது நன்றியையும் பொங்கல் வாழ்த்துகளையும் தெரிவித்தார்.

பொங்கல் கொண்டட்டத்தில் மயில் ஆட்டம் இடம்பெற்றது.

இந்நிகழ்ச்சியில் பொங்கல் வைக்கும் போட்டி, சிறுவர்களுக்கான வர்ணம் தீட்டும் போட்டி, உறி அடித்தல் மற்றும் இதர போட்டிகளும் இடம்பெற்றன. இதில் நூற்றுக்கணக்கான சுற்று வட்டார மக்கள் கலந்து கொண்டு நிகழ்ச்சியினை மெருகூட்டினர்.


பள்ளிக்கூடங்கள் மீண்டும் திறக்கப்படுவதைப் பெற்றோர்கள் ஆதரிக்கின்றனர்.

கோவிட்-19 தாக்கத்தால் கடந்தாண்டு தொடங்கி மாணவர்கள் பெரும்பாலும் இயங்கலை வாயிலாக கல்விக் கற்பதை நடைமுறைக்குக் கொண்டுள்ளனர். புதிய இயல்பில் இயங்கலை கல்வி கற்கும் முறையானது மாணவர்களிடைய அதிகமான தாக்கத்தை ஏற்படுத்தியுள்ளது என்றால் மிகையாகாது.

நீண்ட இடைவேளைக்குப் பின்னர் வருகின்ற மார்ச் மாதம் முதல் தேதி தொடங்கி பள்ளிக்கூடங்கள் திறக்கப்படுவதாக மத்திய அரசு அறிவித்துள்ளது. இதன் தொடர்பாக முத்துச்செய்திகள் நாளிதழ் குழுவினர் பெற்றோர்களின் மனநிலை மற்றும் கருத்துகளைப் பதிவுச் செய்தனர்.

“ஒவ்வொரு நாளும் கோவிட்-19 புதிய வழக்குகளின் எண்ணிக்கை அதிகமாக பதிவாகி வருவதால், எனது மகனை (11 வயது) மீண்டும் திறக்கப்படும் பள்ளிக்கு அனுப்புவதை எண்ணி மகிழ்ச்சிக் கொள்ளவில்லை.  ஏனெனில், அவரது உடல்நிலை குறித்து நான் மிகுந்த அக்கறை கொண்டுள்ளேன்.இதுவரை அவரது இயங்கலை வகுப்புகள் சிறப்பாக நடந்து கொண்டிருக்கின்றன. எனது மகன் கூகல் வகுப்பறை, புலனம், ஜூம் வழியாகப் பாடங்களை கற்கிறான். அவன் இயங்கலையில் கற்கும்போது அவரது படிப்பையும் கண்காணிக்க முடிகிறது. ஆகவே, அவரை பள்ளிக்குத் திருப்பி அனுப்ப வேண்டிய அவசியமில்லை, குறிப்பாக இந்த சூழல் மிகவும்  ஆபத்தானது,” என கருதுவதாக தொழில்முனைவராக பணிப்புரியும் லிங்கேஸ்வரி சுந்தரராஜூ, 50 தெரிவித்தார். ஆனால்,  நேரடி  கற்றல் முறை சிறந்தது என்றபோதிலும், ஒரு தாயாக மகனுக்கு சில உடல்நலப் பிரச்சனைகள் இருப்பதால் அவரை பள்ளிக்கு அனுப்பத் தயங்குவதாகவும் கூறினார். இதனால் பள்ளியில் அவருக்கு எதிராக ஒழுங்கு நடவடிக்கை எடுக்கக்கூடும். மேலும், அவனது படிப்பு பாதிக்கக்கூடும் என்ற மனக்குழப்பத்தில் இருப்பதாக தனது கருத்துகளைப் பதிவிட்டார்.

லிங்கேஸ்வரி சுந்தரராஜூ

“குழந்தைகள் நீண்ட காலமாக வீட்டில் தங்கியுள்ளதால் பள்ளிகள் மீண்டும் திறக்கப்படுவதை  வரவேற்கிறேன். எனக்கு 16 வயது மற்றும் 14 வயதுடைய இரண்டு பிள்ளைகள்  பள்ளிக்குச் செல்வர். இந்த தொற்றுநோயின் தாக்கம் எவ்வளவு காலம் இருக்கும் என்று யோசித்துக்கொண்டிருந்தேன். இருப்பினும், அவர்கள் இயங்கலையில் படிப்பதைக் காண்டிலும், நேருக்கு நேர் கற்றல் முறை சிறந்தது என்று  நினைக்கிறேன். என்னைப் பொறுத்தவரை இது மிகவும் பயனுள்ளதாக இருக்கும் என்று  நினைக்கிறேன். பள்ளிகளில் நிர்ணயிக்கப்பட்ட நிர்வாக நடைமுறைகளை (எஸ்.ஓ.பி) கடுமையாக பின்பற்றுவது மிக அவசியம்; இதனால் மாணவர்கள் மற்றும் ஆசிரியர்களின் பாதுகாப்பை உறுதிப்படுத்த முடியும் என வங்கியில் பணிப்புரியும் 49 வயதான பவானி ராகவன்,  குறிப்பிட்டார்.

பவானி ராகவன்

தொடர்ந்து,  இது தொடர்பாக குடும்ப மாது விக்னேஸ்வரி முனியாண்டி,43 அவர்களை தொடர்புக்கொண்ட போது இயங்கலை முறையில் கல்வி கற்கும் முறையை விட பள்ளிக்கூடத்திற்குச் சென்று கல்விக் கற்கும் முறையே சிறந்தது என குறிப்பிட்டார். பள்ளிக்கூடத்திற்குச் செல்லும் போது மாணவர்களிடையே சுய ஒழுக்கத்தை வளர்க்க முடியும்.

” மேலும், இயங்கலை முறையில் மாணவர்கள் ஒரு தெளிவான வழிக்காட்டல் இன்றி தவிக்கின்றனர். இந்நிலைமை

பி40 குடும்பத்தைச் சேர்ந்த மாணவர்களுக்கு மிகுந்த நெருக்கடியைக் கொடுக்கிறது. பி40 குடும்பத்தைச் சேர்ந்த மாணவர்கள் கைத்தொலைப்பேசி, கணினி அல்லது இணையத்தள வசதி இன்றி கல்விக் கற்க முடியாமல்  திண்டாடுகின்றனர்.  இம்மாதிரியான பிரச்சனைகளுக்குச் சிறந்த தேர்வு மாணவர்கள் பள்ளிக்குச் செல்வது”, என இரண்டு பிள்ளைகளுக்குத் தாயாரான சுகுனேஸ்வரி குறிப்பிட்டார்.

குடும்ப மாது சுகுனேஸ்வரி முனியாண்டி

மேலும், கடந்தாண்டு போன்று இவ்வாண்டு  பி.தி 3 அரசு தேர்வு இரத்து செய்யாமல் இருக்க வேண்டும். இம்மாதிரியான அரசு தேர்வுகளின் மூலம் தான் மாணவர்களின் உண்மையான அடைவுநிலையை அறிய முடியும். ஆகவே, இவ்வாண்டு பி.தி3 அரசு தேர்வை தன் மகன் எதிர்க்கொள்ள கல்வி அமைச்சு அனுமதிக்கும் என அவர் நம்பிக்கைத் தெரிவித்தார்.

ஒரு மாணவரின் வளர்ச்சிக்கு ஆரோக்கியமானச் சூழலில் கல்வி கற்பது மிக அவசியம். அதற்கு அவர்கள் பள்ளிக்கூடங்களில் நேருக்கு நேர் கல்விக் கற்பது சிறந்த கட்டொழுங்கு மிக்க மாணவனாக உருவாக்கும் என மூன்று பிள்ளைகளின் தந்தையான த.விஸ்வநாதன் குறிப்பிட்டார்.

“பள்ளிகளில் ஆசிரியர், நண்பர்கள் என தினமும் காணும்போது அங்கு மாணவர்களிடையே ஆரோக்கியமான சிந்தனை, பழக்கவழக்கங்கள் மேலோங்கும். தொடர்ந்து, மாணவர்கள் விளையாட்டுப் புறப்பாட நடவடிக்கைகளில் ஈடுப்படும்போது நல்லொழுக்கத்தையும் உடல் ஆரோக்கியத்தையும் வளர்த்துக் கொள்ள வழிவகுக்கும்.

இயங்கலை வாயிலாக கல்வி கற்கும்போது தொழில்நுட்பத்தின் ஆதிக்கத்தை அறிந்து கொள்ள முடியும். ஆனால், சிறுவயதில் மாணவர்கள் அதனை கையாளும்பொழுது ஆரோக்கியம் பாதிக்கப்படுகிறது. குறிப்பாக, கண்பார்வை குன்றி மூக்கு கண்ணாடி அணிய ஆரம்பிக்கின்றனர். மேலும், நற்பண்பு, நல்லொழுக்கம், வாழ்க்கைப் பாடம் ஆகியவற்றை பள்ளிகளில் தான் கற்க முடியும் என அரசுத்துறை அதிகாரியாகப் பணிப்புரியும் விஸ்வநாதன் குறிப்பிட்டார்.

த.விஸ்வநாதன்

தலைச்சிறந்த மாணவர்களை உருவாக்க பள்ளிக்கூடமே சிறந்த தளமாக அமைவதை பெற்றொர்கள் ஒப்புக்கொள்வதை மேற்கொண்ட நேர்காணல் வாயிலாக அறிய முடிகிறது.


பள்ளியை மீண்டும் திறக்கும் முடிவினை ஒத்திவைக்க பரிந்துரை – ஜெக்டிப்

செபராங் பிறை – கல்வி அமைச்சு நாடு முழுவதும் வருகின்ற அக்டோபர் 3ஆம் தேதி தொடங்கி பள்ளிகளை மீண்டும் திறக்கும் முடிவினை ஒத்திவைக்க வேண்டும் என்று பினாங்கு உள்ளூர் அரசு, வீட்டு வசதி, நகர்ப்புற மற்றும் கிராமப்புற திட்டமிடல் ஆட்சிக்குழு தலைவர் ஜெக்டிப் சிங் டியோ கோரிக்கை விடுத்தார்.

12 முதல் 17 வயதிற்குட்பட்ட மாணவர்களுக்கு தடுப்பூசி போடுவதற்கான மத்திய அரசின் திட்டத்தை முழுமையாக ஆதரிப்பதாக அவர் கூறினார். இருப்பினும்,

இத்திட்டத்தை அவசரநிலையில் செயல்படுத்தக் கூடாது.

ஒருவர் இரு மருந்தளவு  தடுப்பூசியைப் போட்ட  14 நாட்களுக்குப் பிறகு தான் அது பாதுகாப்பாக அமையும், என அறிவதாக தெரிவித்தார்.

“அதாவது இன்று அவர்கள் தடுப்பூசி போட்டாலும், வருகின்ற அக்டோபர் 3ஆம் தேதி பள்ளி தொடங்கும் முன், அவர்களுக்கு இன்னும் நோய் எதிர்ப்பு சக்தி பெறுவதற்கு சாத்தியமில்லை.

“நேற்று அல்லது இன்று முதல் தடுப்பூசி போடத் தொடங்கினால் பள்ளி மீண்டும் திறப்பதை ஒத்திவைக்கவும். நான் நான்கு குழந்தைகளுக்கு தந்தை, எல்லா பெற்றோர்களும் இதற்கு ஒப்புக்கொள்வார்கள்,” என ஜெக்தீப் கூறினார்.

பள்ளி ஆசிரியர்களுக்கு தடுப்பூசி போட வேண்டும் என்றால், மாணவர்களுக்கும் தடுப்பூசி போடுவதும் அவசியம், என்று அவர் மேலும் கூறினார்.

“பினாங்கு மாநிலம் பள்ளிக்குத் திரும்பும் முன் ஒரு ஆசிரியர் அல்லது மாணவர் தடுப்பூசி போட்டுக்கொண்டாரா அல்லது இல்லையா என்பதை அறிவதற்கு ஒரு செயலியை அறிமுகம் செய்ய இணக்கம் கொண்டுள்ளது,” என செபராங் பிறை மாநகர் கழகம் வணிகத்தை அதிகரிக்க ‘டிஜிட்டல் பிஸ்’ திட்டத்தை செயல்படுத்துவதற்கான புரிந்துணர்வு ஒப்பந்தத்தில் கையெழுத்திட்டதைப் பார்வையிட்டப்பின்  ஜெக்டிப் கூறினார்.

ஒவ்வொரு மாநிலத்தின் தேசிய மீட்பு திட்டத்தின் (என்.ஆர்.பி) அடிப்படையில் வருகின்ற அக்டோபர்,3 முதல் பள்ளிகள் கட்ட கட்டமாக மீண்டும் திறக்கப்படும்.

கல்வி அமைச்சால் அறிவிக்கப்பட்டபடி, தேசிய மீட்சி திட்டத்தின் முதல் கட்டத்தின் கீழ் உள்ள மாநிலங்களில் உள்ள பள்ளிகள் மூடப்பட்டிருக்கும். அதேவேளையில், அம்மாணவர்கள் இல்லிருப்பு கற்றல் மற்றும் கற்பித்தல் (PdPR) அமர்வுகளைத் தொடர்வர்.

இரண்டாம் கட்டத்தின் கீழ் உள்ள மாநிலங்களுக்கு, முதலாம் முதல் ஆறாம்  ஆண்டு வரை பயிலும் மாணவர்கள் PdPR  தொடர்வர். இடைநிலைப்பள்ளி நிலையில், படிவம் ஆறு இரண்டாம் தவணை பயிலும் மாணவர்கள் மட்டுமே பள்ளிக்குத் திரும்ப அனுமதிக்கப்படுகிறார்கள்.

படிவம் மூன்று மற்றும் படிவம் நான்கு மாணவர்கள் மற்றும் பொதுத் தேர்வுகள் எடுப்பவர்கள் அக்டோபர்,17 முதல் சுழற்சி முறையில் வகுப்புகளில் கலந்து கொள்ள அனுமதிக்கப்படுவார்கள்.

நாடளவில் சுமார் 3.2 மில்லியன் இளைஞர்கள் கோவிட்-19 தடுப்பூசி திட்டத்தின் கீழ் தடுப்பூசிப் பெறுவர் என்று எதிர்பார்க்கப்படுகிறது.

இதற்கிடையில், இந்த மாத இறுதிக்குள் அனைத்து பெரியவர்களும் இரு மருந்தளவு தடுப்பூசிகளையும் பெறுவர் என மாநில அரசு நம்பிக்கை கொள்வதாகக் கூறினார்.

இதுவரை, பெரியவர்களுக்கான மக்கள்தொகையில் 94.9% பேர்கள் ஒரு  மருந்தளவு தடுப்பூசியையும் 76.7% பேர் இரண்டு மருந்தளவு தடுப்பூசிகளையும் பெற்றுள்ளனர், என்றார்.

முதல் மருந்தளவு, பினாங்கின் விகிதம் தேசிய அளவினைக் காட்டிலும் (93.3%)

அதிகமாக உள்ளது. இரண்டாம்  மருந்தளவு, பினாங்கு தேசிய அளவினை நெருங்க வெகு தொலைவில் இல்லை என்றும் அவர் கூறினார்.

தேசிய மீட்சி திட்டத்தின் அடுத்த கட்டத்திற்கு பினாங்கு செல்வது குறித்து அவர் மிகுந்த நம்பிக்கையை வெளிப்படுத்தினார்.


பள்ளி மாணவர்களுக்குப் பற்றுச்சீட்டு வழங்கப்பட்டது

பற்றுச்சீட்டு பெற்றுக்கொண்ட பெற்றோர்களுடன் இந்து தர்ம மாமன்ற பினாங்கு மாநில நிர்வாகக் குழுவினர்

பினாங்கு இந்து தர்ம மாமன்றத்தின் ஏற்பாட்டில் அண்மையில் பினாங்கு சாலையில் அமைந்துள்ள அதன் அலுவலகத்தில் வசதி குறைந்த

பள்ளி மாணவர்களுக்கு பள்ளி உபகரண பொருட்களுக்கான பற்றுச்சீட்டு அம்மன்றத்தின் தலைவர் திரு
.
வெ
.
நந்தகுமார் எடுத்து வழங்கினார்
.

பினாங்கின் தீவுப்பகுதி மற்றும் பெருநிலத்தில் வாழும் வசிக்கும் வசதிக்குறைந்த
50
பள்ளி மாணவர்களுக்கு ரிம
80
முதல் ரிம
100-
க்கான பற்றுச்சீட்டு வழங்கப்பட்டன
.
மேலும் அடுத்தாண்டு இன்னும் அதிகமான மாணவர்களுக்கு இப்பறுச்சீட்டு வழங்க இணக்கம் கொண்டுள்ளதாக செய்தியாளர்களிடம் தெரிவித்தார் இந்து தர்ம மாமன்ற பினாங்கு மாநில தலைவர் திரு
.
வெ
.
நந்தகுமார்
.


பாகான் அஜாம் சந்தையின் ஒரு பகுதி மே,27 வரை மூடப்படும்

பாகான் – அண்மையில் பாகான் அஜாம் சந்தையின் உணவு வளாகம் மற்றும் பன்றி இறைச்சி பிரிவில் ‘ஜாலான் தெர்பிலாங்’ எனும் கோவிட் -19 கிளஸ்டர் அடையாளம் காணப்பட்டதைத் தொடர்ந்து, மே,12  முதல் 27-ஆம் தேதி வரை சுகாதார அமைச்சினால்  மூடப்பட்டுள்ளது.

செபராங் பிறை மாநகர் கழக (எம்.பி.எஸ்.பி) மேயர் டத்தோ ரோசாலி மொஹமட் இன்று செய்தியாளர் சந்திப்பில் இதனை அறிவித்தார்.

“இன்று காலை நடைபெற்ற சந்திப்பு  கூட்டத்தில் இந்த தீர்மானம் எடுக்கப்பட்டுள்ளதாக ரோசாலி கூறினார். இக்கூட்டத்தில் மாநில சமூக நலன் மற்றும் சுற்றுச்சூழல் ஆட்சிக்குழு தலைவர் பீ பூன் போ, மாவட்ட சுகாதார அதிகாரி டாக்டர் சுஹைமி சம்சுதீன், காவல்துறை பிரதிநிதி மற்றும் ஊராட்சி கழக  துறைத் தலைவர்கள் மற்றும் பிற தொடர்புடைய அதிகாரிகள் கலந்து கொண்டனர்.

“இன்று இத்தளத்தில் எட்டு புதிய வழக்குகள் பதிவாகியுள்ளதால், பாகான் அஜாம் சந்தையின் உணவு வளாகம் மற்றும் பன்றி இறைச்சி பிரிவில் வணிக நடவடிக்கைகளை மீண்டும் தொடங்க அனுமதிக்க வேண்டாம் என்று எம்.பி.எஸ்.பி முடிவு செய்துள்ளது.

மூடப்பட்டுள்ள பாகான் ஆஜாம் சந்தையின் ஒரு பகுதி

“வட செபராங் பிறை மாவட்ட சுகாதார அலுவலகம் மேலும் 17 வணிகர்கள் கோவிட்-19 ஸ்கிரீனிங் பரிசோதனை செய்யுமாறு  வலியுறுத்தியுள்ளது.

முன்னதாக, பாகான் அஜாம் சந்தைக்கு வருகையளித்த போது, ரோசாலி, பாகான் அஜாம் சந்தையில் ஈரமான சந்தைப் பிரிவு இன்னும் செயல்பாட்டில் உள்ளது, என்றார்.  எனவே,  நிர்ணயிக்கப்பட்ட நிர்வாக நடைமுறைகளை (எஸ்.ஓ.பி) கண்காணிக்க எம்.பி.எஸ்.பி கூடுதல் முன்னணி பணியாளர்களை பணி அமர்த்த திட்டமிட்டுள்ளதாக கூறினார்.

செபராங் பிறை மாநகர் கழக (எம்.பி.எஸ்.பி) மேயர் டத்தோ ரோசாலி மொஹமட்

வர்த்தகர்கள் மற்றும் வருகையாளர்கள் எஸ்.ஓ.பி-களைக் கடைபிடிப்பதை உறுதி செய்வதற்காக பொதுச் சந்தைகள், காலை சந்தைகள், வேளாண்மை சார்ந்த சந்தைகள், வாராந்திர சந்தைகள், இரவுச் சந்தைகள் மற்றும் உணவு வளாகங்களை  தொடர்ந்து கண்காணிக்கப்படும்.

“முறையாக எஸ்.ஓ.பி-க்கு  இணங்காதவர்கள் மீது நாங்கள் கடுமையான நடவடிக்கை எடுப்போம், ’’ என்று ரோசாலி மேலும் கூறினார். இதனிடையே, பொதுப் பாதுகாப்புக்காக சந்தைகளுக்குச் செல்வதற்குப் பதிலாக ‘ஆன்லைன் வாங்கும்’ பழக்கத்தை மேற்கொள்ளுமாறு வலியுறுத்தினார்.

இதற்கிடையில், மாநில உள்ளாட்சி, வீட்டுவசதி, நகர்ப்புற மற்றும் கிராமப்புற திட்டமிடல் ஆட்சிக்குழு உறுப்பினர் ஜெக்டிப் சிங் டியோ  மாநில அரசு எஸ்.ஓ.பி வழிகாட்டுதல்களை தீவிரமாக பின்பற்றுவதை உறுதிப்படுத்தும், என்றார்.

“பொது சுகாதாரம் மற்றும் பாதுகாப்பு குறித்த விவகாரங்களில் மாநில அரசு சமரசம் செய்யாது என்பதை  இங்கு மீண்டும் உறுதிப்படுத்த விரும்புகிறேன். யாராவது எஸ்.ஓ.பி மீறுவதாகக் கண்டறியப்பட்டால் கடுமையான நடவடிக்கை எடுக்கப்படும் என நினைவுபடுத்தினார்.

தொடர்ந்து, சுகாதார அமைச்சகத்தின் இயக்குநர் டத்தோ டாக்டர் நூர் ஹிஷாம் அப்துல்லா பினாங்கு பொது மருத்துவமனையில் நோயாளிகளுக்கு இடம் பற்றாக்குறை நிலவிய வேளையில் கெபாலா பத்தாஸுக்கு ஒரு புதிய அவசர சிகிச்சை பிரிவைத் (ஐ.சி.யு)

தொடங்க வருகை அளித்தாக  தெரிவிக்கப்பட்டது.

“நான் சமூகத்தில் பீதியை உருவாக்க முயற்சிக்கவில்லை, ஆனால் இதுதான் உண்மை. இந்த போரில் வெற்றி பெற  அனைவரும் ஒன்றிணைந்து செயல்பட  வேண்டும்,” என ஜெக்டிப் தெரிவித்தார்.

பி.எம்.பி.எஸ் (பினாங்கு மருத்துவ பயிற்சியாளர்கள் சங்கம்) சார்ந்த 200 மருத்துவ பயிற்சியாளர்கள், மலேசிய  மருத்துவ அமைச்சின்  ஒப்புதல் பெற்றவுடன் மாநில மற்றும் மத்திய அரசாங்க தடுப்பூசி திட்டத்திற்கு உதவ தயாராக இருக்கின்றனர்.

“பினாங்கில் உள்ள தனியார் மருத்துவ துறைகளுடன் ஒத்துழைப்பு நல்குவதன் மூலம், தற்போதைய கோவிட் -19 ஸ்கிரீனிங் சோதனைக்கு (தொண்டை மற்றும் மூக்கு) மாற்றாக ஆழமான தொண்டை உமிழ்நீர் பரிசோதனையை (டி.டி.எஸ்) பயன்படுத்துவதற்கான ஆய்வையும் மேற்கொண்டு வருகிறோம்,” என ஆட்சிக்குழு உறுப்பினர் ஜெக்டிப் குறிப்பிட்டார்.


பாகான் இந்தியர் கார்னிவல் வருடாந்திர விழாவாக நடத்த இலக்கு

பாகான் – பட்டர்வொர்த் இந்திய நல அமைப்பு மற்றும் பாகான் நாடாளுமன்ற உறுப்பினர் சேவை மைய ஏற்பாட்டில் பாகான் இந்தியர் கார்னிவல் முதல்முறையாக வெற்றிக்கரமாக நடைபெற்றது.

“இரண்டு ஆண்டு கால கோவிட்-19 பெருந்தொற்று தாக்கத்திற்குப் பின்னர் பாகானில் 6,000-க்கும் மேற்பட்ட பொதுமக்கள் இந்த கார்னிவலில் கலந்து கொண்டனர். இந்நிகழ்ச்சியை டத்தோ ஹஜி அமாட் படாவி திடலில் ஏற்று நடத்த இலவசமாக வழங்கிய செபராங் பிறை மாநகர் கழகத்திற்கு (எம்.பி.எஸ்.பி) நன்றி,” என பாகான் நாடாளுமன்ற உறுப்பினர் லிம் குவான் எங் தெரிவித்தார்.

பாகான் இந்தியர் கார்னிவலுக்கு இவ்வாண்டு பொதுமக்கள் வழங்கிய ஆதரவின் காரணத்தால் இந்நிகழ்ச்சி வரும் காலங்களிலும் தொடர்ந்து ஏற்பாடு செய்ய இணக்கம் கொண்டுள்ளதாக, லிம் சூளுரைத்தார்.

“இந்த கார்னிவலில் பாகான் மக்கள் தங்கள் குடும்பத்துடன் நேரத்தை செலவிடுவது மட்டுமின்றி, பாகான் வட்டார பிள்ளைகள் தங்கள் திறமைகளையும் வெளிப்படுத்தவும், சிறு வியாபாரிகளுக்கு வணிக வாய்ப்புகளை வழங்கவும் வாய்ப்பளிக்கிறது. கோவிட்-19 இன் சவால்கள் மற்றும் பொருட்களின் விலையேற்றம் காரணமாக கூடுதல் பொருளாதார சவால்களுடன், இதுபோன்ற ஒரு திட்டத்தை அமைப்பதன் மூலம் மக்கள் எதிர்நோக்கும் மன அழுத்தத்தையும் குறைக்க முடியும்,” என ஆயிர் புத்தே சட்டமன்ற உறுப்பினருமான லிம் குவான் எங் குறிப்பிட்டார்.

மேலும் பேசிய லிம், அதிகரித்து வரும் வாழ்க்கை செலவினத்தைப் பற்றி தமதுரையில் கண்டனம் தெரிவித்தார். பொருட்களின் விலை ஏற்றம் குறித்து தொடர்ந்து அவர் குரல் ஏழுப்பவிருப்பதாக நம்பிக்கை தெரிவித்தார்.

பாகான் இந்தியர் கார்னிவலில் காற்பந்து போட்டி, பாட்டுப் போட்டி, வர்ணம் தீட்டும் போட்டி, டேக்வாண்டோ தற்காப்பு கலை படைப்பு, இந்திய பாரம்பரிய நடனம், சிலம்பம் மற்றும் அதிஷ்ட குலுக்கள் ஆகிய நிகழ்ச்சிகள் இடம்பெற்று வருகையாளர்களை மகிழ்ச்சியில் ஆழ்த்தியது.

இந்நிகழ்ச்சியில் ஜாவி சட்டமன்ற உறுப்பினர் ஜெசன் எங் மோய் லாய், எம்.பி.எஸ்.பி கவுன்சில் உறுப்பினர்களான சீ ஈ கீன் & டேவி எங், தான் ஶ்ரீ டத்தோ ரமேஸ், டத்தோ ஶ்ரீ ஆர்.எ அருணாசலம், டத்தோ கோபாலகிருஷ்ணன் மற்றும் பினாங்கு இந்து அறப்பணி வாரிய நிர்வாகத் தலைவர் டத்தோ இராமசந்திரன் ஆகியோர் வருகையளித்தனர்.

“இரண்டு மாத காலத்தில் ஏற்பாடு செய்யப்பட்ட இந்நிகழ்ச்சிக்கு ஆதரவு அளித்த அனைத்து ஆதரவாளர்களுக்கும் எனது நன்றி,” என பட்டர்வொர்த் இந்தியர் நல அமைப்புத் தலைவர் குமரன் கிருஷ்ணன் @ கெல்வின் தெரிவித்தார். 2021-ஆம் ஆண்டு தொடங்கப்பட்ட இந்த அமைப்பின் மூலம் இந்தியர்கள் பயன்பெறும் திட்டங்களும் உதவிகளும் வழங்கப்படுவதாக குமரன் தெரிவித்தார்.


பாகான் டாலாமில் புதிய தமிழ்ப்பள்ளி அமைக்க முயற்சி மேற்கொள்ளப்படும் – பேராசிரியர்.

பாகான் டாலாம் – தமிழர்களின் கலை, கலாச்சாரம், பாரம்பரியம் மற்றும் மரபைப் பறைச்சாற்றும் வண்ணமாகத் தமிழர் திருநாள் திகழ்கிறது. பொங்கல் விழா தமிழர் திருநாளாக அணுசரிக்கப்படுகிறது என்றால் மிகையாகாது. அண்மையில் பாகான் டாலாம் சட்டமன்ற சேவை மையம் ஏற்பாட்டில் ஜாலான் ஜெத்தி லாமாவில் ‘தமிழர் திருநாள்’ சிறப்பாக நடைபெற்றது. இத்தமிழர் திருநாள் இரண்டாவது ஆண்டாக தமிழர்களின் மரபினை பறைச்சாற்றும் வகையில் கொண்டாடப்பட்டது பாராட்டக்குரியதாகும்.

“பொங்கல் தமிழர் பண்பாட்டு விழா; இதனைக் கொண்டாடுவதன் மூலம் தமிழர்களின் பாரம்பரியம் மற்றும் கலாச்சாரத்தைப் பிரதிப்பலிக்கிறது. அதுமட்டுமின்றி இக்கொண்டாட்டத்தில் பிற இன மக்களும் கலந்து கொள்வதன் மூலம் இவ்வட்டார மக்களுடையே நல்லிணக்கத்தைப் பேண முடியும். மேலும் தமிழர்களின் பண்டையக்கால நடனங்கள் மற்றும் விளையாட்டுகள் இடம்பெறுவதன் மூலம் அவர்களின் மரபுப் பாதுகாக்கப்படுகிறது. இதன் மூலம் இளைய தலைமுறையினர் பண்டையக் கால நடனம் மற்றும் விளையாட்டுகளை அறிந்து கொள்ள வழி வகுக்கிறது,” என பாகான் டாலாம் சட்டமன்ற உறுப்பினர் சத்தீஸ் முனியாண்டி தமது வரவேற்புரையில் தெரிவித்தார்.

பொங்கல் கொண்டாட்டத்தில் பேராசிரியர் ப.இராமசாமி மற்றும் பாகான் டாலாம் சட்டமன்ற உறுப்பினர் சத்தீஸ் முனியாண்டி குத்து விளக்கு ஏற்றி துவக்கி வைத்தனர்

தொடர்ந்து அவர் கூறுகையில், பினாங்கு இந்து அறப்பணி வாரியம் பிற மாநிலத்திலும் உருவாக்க வேண்டும். இவ்வாரியம் ஆலயங்கள் பாதுகாப்பதோடு அங்கு ஏற்படும் நிர்வாகம் மற்றும் இட பிரச்சனைகளையும் இந்து அறப்பணி வாரியம் சுமூகமாக கையாண்டு பிரச்சனைக்கு தீர்வுக் காணும். இது ஒரு சமூக சமய பாதுகாப்பு அமைப்பாகத் திகழும் என குறிப்பிட்டார். மேலும், தேர்தல் வாக்குறுதிகளை நிறைவேற்றுவதற்கான முயற்சிகளை தொடங்கி விட்டதாகவும் மக்கள் விரும்பும் வண்ணம் படிப்படியாக அனைத்து வாக்குறுதிகளையும் மாநில மற்றும் மத்திய அரசு நிறைவேற்றும் என சத்தீஸ் தலைமையுரையில் இவ்வாறு சூளுரைத்தார்.

“இதனிடையே, பாகான் டாலாம் வட்டாரத்தில் ஒரு புதிய தமிழ்ப்பள்ளி கட்டுவதற்கான முயற்சி தொடர்ந்து நடைபெற்று வருகிறது; அவ்வாறு கட்டப்பட்டால் பினாங்கு மாநிலத்தில் மொத்தம் 29 தமிழ்ப்பள்ளிகள் இடம்பெறும். முன்னால் அரசு பள்ளி உரிமங்களை விட்டுக்கொடுத்த காரணத்தினால் தொடக்கத்தில் நம் நாட்டில் இருந்த 1,500 தமிழ்ப்பள்ளிகள் இன்று குறைந்து 526 தமிழ்ப்பள்ளிகள் மட்டுமே இருக்கிறது”, என பொங்கல் கொண்டாட்டத்தை துவக்கி வைத்த பின்னர் தமதுரையில் பினாங்கு மாநில இரண்டாம் துணை முதல்வர் பேராசிரியர் ப.இராமசாமி வருத்தமாகக் குறிப்பிட்டார்.

இக்கொண்டாட்டத்தில் உறி அடித்தல், பொங்கல் வைத்தல், கோலம் போடுதல், மற்றும் இதரப் போட்டிகள் ஏற்பாடுச் செய்யப்பட்டன. பாரம்பரிய விளையாட்டுப் போட்டிகளுடன் மதியம் மணி 3.00க்கு தொடங்கப்பட்ட இவ்விழா ஆடல் பாடல் என அற்புதமான கலை நிகழ்ச்சியுடன் நிறைவை நாடியது. தொன்று தொட்டு வரும் தமிழர்களின் பண்டைய நடனங்களான புலியாட்டம், மயிலாட்டம், சிலம்பம், கோலாட்டம், என வருகையாளர்களின் கண்ணுக்கு விருந்தாக அமைந்தது.


பாகான் டாலாம் தொகுதிக்குப் புதிய தமிழ்ப்பள்ளி அமைக்கக் கோரி கல்வி அமைச்சருக்குக் கடிதம் – முதல்வர் லிம் குவான் எங்

24 சதவீதம் இந்தியர்கள் பதிவு பெற்ற வாக்காளர்கள் இருக்கும் பாகான் டாலாம் தொகுதியில் புதிதாக ஒரு தமிழ்ப்பள்ளி அமைக்கப்பட வேண்டும் என்ற அவ்வட்டார மக்களின் கோரிக்கைக்கு இணங்க அதற்கான அங்கீகாரத்தை வழங்க வேண்டும் என்ற அனுமதி கேட்டு  கல்வி அமைச்சர் மாண்புமிகு டான் ஸ்ரீ முகைதின் முஹமாட் யாசினுக்குப் பினாங்கு மாநில முதலமைச்சர் லிம் குவான் எங் கடிதம் எழுதியுள்ளார்.

பட்டர்வொர்த் பாகான் டாலாம் தொகுதியில் புதிதாகத் தமிழ்ப்பள்ளி கட்டுவதற்குப் பினாங்கு மக்கள் கூட்டணி அரசு நிலம் வழங்கத் தயாராக இருக்கிறது. பள்ளிக்கூடம் கட்டுவதற்கான அனுமதியை மத்திய அரசங்கம் உடனடியாக வழங்க வேண்டும் என்று மாண்புமிகு முதல்வர் லிம் கேட்டுக்கொண்டார். பட்டர்வொர்த் வட்டாரத்தில் குறிப்பாகப் பாகான் தொகுதியில் ஒரே ஒரு தமிழ்ப்பள்ளியான மாக்மண்டின் தமிழ்ப்பள்ளி மட்டுமே இருப்பதாலும் அப்பள்ளியில் ஆயிரத்திற்கும் மேற்பட்ட மாணவர்கள் பயில்வதாலும் இத்தொகுதியில் இன்னொரு தமிழ்ப்பள்ளி அமைப்பதின் வழி பாகான் டாலாம் சுற்று வட்டார இந்தியர்கள் தங்களின் தாய் மொழி தமிழ் மொழியைப் கற்பதற்கு ஏதுவாக இருக்கும் என்பதால் பினாங்கு மாநில முதலமைச்சர் என்ற முறையில், கல்வி அமைச்சருக்கு இக்கடிதம் எழுதப்பட்டிருப்பதாக முதலமைச்சர் லிம் பகான் டாலாம் நாக கன்னியம்மன் ஆலய வலாகத்தில் நடந்த செய்தியாளர் சந்திப்பில் விவரித்தார். மேலும், மாற்றம் என்பது வார்த்தைகளால் மட்டும் அல்லாமல் மக்களின் நலன் கருதி மாற்றத்தைக் கொண்டு வந்து அமல் படுத்துகிறோம் என்று முதல்வர் தொடர்ந்து கூறினார்.

இதனைத் தொடர்ந்து பேசிய பினாங்கு மாநில துணை முதலமைச்சர் பேராசிரியர்  ப.இராமசாமி, பாகான் டாலாம் தொகுதியில் தமிழ்ப்பள்ளி என்பது இவ்வட்டார மக்களின் நீண்ட நாள் போராட்டம். இது தொடர்பாக நாடாளுமன்றத்திலும் விவாதம் செய்திருக்கிறேன். கடந்த பொது தேர்தலுக்கு முன்பு இத்தொகுதியில் சட்டமன்ற உறுப்பினர் ஏ.தனசேகரன் விடுத்த கோரிக்கைக்கு இன்று மாநில முதலமைச்சரின் மூலம் ஒரு விடிவெள்ளி  பிறந்துள்ளதாகப் பேராசிரியர் இராமசாமி தெரிவித்தார்.

பட்டர்வொர்த் பாகான் டாலாம் தொகுதியில் புதிய தமிழ்ப்பள்ளி எழுப்புவதற்கு மாநில அரசாங்கம் அனுமதி வழங்கி விட்டது இனி மத்திய அரசாங்கத்தின் குறிப்பாக கல்வி அமைச்சின் பதிலுக்காக காத்திருக்கின்றோம் என்று பாகான் டாலாம் சட்டமன்ற உறுப்பினர் மரியாதைக்குரிய திரு ஏ,தனசேகரன் தம்முரையில் கூறினார், பாகான் டாலாம் பொது மக்கள் உட்பட பட்டர்வொர்த் தொழிலதிபர் டத்தோ ஆர்.அருணாசலம், செபராங் பிறை நகராண்மைக் கழக உறுப்பினர்கள் திரு சி.சந்திரசேகரன், அப்துல் லத்திப், முகமாட் ஃபாரிட், ஜசெக கிளை தலைவர்கள் திரு ஜி.அசோகன், ஜசெக இளைஞர் பகுதி உறுப்பினர்கள் திரு கிருஷ்ணமூர்த்தி நாயுடு, திரு சத்தீஸ் முனியாண்டி, பாகான் டாலாம் சட்டமன்ற தொகுதி சுற்று வட்டார மாநில அதிகாரிகள் திரு கேசன், புஸ்பா, கிராம மேம்பாட்டுப் பாதுகாப்பு குழு உறுப்பினர்கள் மற்றும் பலர் புதிய தமிழ்ப்பள்ளிக்கான மாநில அரசங்கத்தின முடிவுக்கு மகிழ்ச்சி தெரிவித்து முதலமைச்சர் லிம் குவான் எங்கிற்கு நன்றி கூறினர்.


பாகான் டாலாம் தொகுதியில் பினாங்கு2030 மையம் அதிகாரப்பூர்வத் திறப்பு விழா

பட்டர்வொர்த் –  மாநில முதல்வர் மேதகு சாவ் கொன் இயோவ் பாகான் டாலாம் தொகுதியின் தாமான் ஜாவாவில் பினாங்கு2030 மையத்தை

அதிகாரப்பூர்வமாகத் தொடக்கி வைத்தார்.

இந்த மையம் பொது மக்கள் மாநில அரசாங்கத்தின் இலக்கை அறிந்து கொள்வதோடு ஒன்றிணைந்து செயல்படவும் துணைபுரியும் என தெரிவித்தார்.

‘பினாங்கு2030 இலக்கு’ குறித்து பொது மக்கள் அதன் அடிப்படை முதல் அறிந்து கொள்ள இந்த மையம் கருவியாகத் திகழும், சாவ் கூறினார்.

கடந்த 2018-ஆம் ஆண்டு தொடங்கப்பட்ட “பினாங்கு2030′  இலக்கு குறித்த அதன்

தொலைநோக்குத் திட்டங்களை அனைவருக்கும் அறிய வைப்பதற்காக மாநில அரசாங்கம் மேற்கொண்ட முன்முயற்சியாக இம்மையம் விளங்குகிறது.

“ஒரு கொள்கையை உருவாக்குவது அல்லது ஒரு குறிக்கோளை உருவாக்குவது பலரால் செய்ய முடியும். ஆயினும், இக்கொள்கையை மாநிலத்தின் மேம்பாட்டுக்கு ஏற்ப அடிமட்டத்தில் இருந்து செயல்படுத்த இணக்கம் கொள்வது சவாலானப் பணியாகும்.

மேலும் கருத்து தெரிவித்த முதல்வர்,

பாகான் டாலாம் பினாங்கு2030 மையத்தில் குறியீட்டு வகுப்பு மற்றும் ரோபோடிக் வகுப்புகள் போன்ற திட்டங்கள் நடத்தப்படும், என்றார்.

“இன்று டெக் டோம் பினாங்கு ஒருங்கிணைப்பில்  இத்தொகுதியில் உள்ள மாணவர்களுக்கு பட்டறை நடத்தப்படுவதாக அறியப்பட்டேன்.

“இங்கு பல்வேறு நிகழ்ச்சிகள் அல்லது திட்டங்கள் வழிநடத்துவதற்கு அருகில் உள்ள அமைப்புகளுடன் இந்த மையம் ஒத்துழைப்பு நல்க வேண்டும்.

இந்நிகழ்ச்சியில் பாகான் டாலாம் சட்டமன்ற உறுப்பினர் சத்தீஸ் முனியாண்டி கலந்து கொண்டார்.

ஒவ்வொரு  பினாங்கு2030 மையத்தை இயக்குவதற்கும்  மாநில அரசாங்கம் மாதந்தோறும் ரிம2,000-ஐ நிதியுதவியாகச் செலுத்தும் என்றும் சாவ் கூறினார்.

“பாகன் டாலாம் தொகுதியில் பினாங்கு2030 மையத்தைத் தொடக்கி வைத்ததில்  மகிழ்ச்சியடைகிறேன். மேலும், இது பினாங்கில் தொடங்கப்பட்ட 22வது பினாங்கு2030 மையமாகும்.

“சட்டமன்ற உறுப்பினர் சத்தீஸ் தனது கிராம சமூக மேலாண்மை கவுன்சில் (MPKK) தலைமையின் கீழ் இந்த மையத்தில் நிகழ்ச்சிகளை நடத்த உத்வேகம் கொள்வார் என்று நம்புகிறேன்.

பினாங்கு2030 மையத்தை அனைத்து தொகுதிகளிலும் அமைக்கப்பட வேண்டும் என்று சாவ் தனது எண்ணத்தை முன் வைத்தார்.


பாகான் டாலாம்  தொகுதி பிரச்சாரத்தில் கூடுதல் கவனம் செலுத்தப்படும் – குமரன்

பாகான் டாலாம் – பினாங்கு மாநிலத் தேர்தல்  வருகின்ற ஆகஸ்ட்,12 ஆம் தேதி அன்று  நடைபெறுவதற்கு  இன்னும் சில நாட்கள் மட்டுமே எஞ்சிய இருக்கும் வேளையில் பாகான் டாலாம்  தொகுதி பிரச்சாரத்தில் கூடுதல் கவனம் செலுத்தப்படும் என  அதன் வேட்பாளர் குமரன் கிருஷ்ணன் தெரிவித்தார்.

பாகான் டாலாம் தொகுதிக்கு  வாக்களிக்க பொது மக்கள் அனைவரும் முன் வர வேண்டும் என கேட்டுக் கொண்டார்.

ஆகஸ்ட்,12 ஆம் தேதி அன்று வாக்குப்பதிவு நடைபெறுவதற்கு இன்னும் இரண்டு  நாட்கள் மட்டுமே உள்ள நிலையில், பாகான் டாலாம் தேர்தல் பிரச்சாரத்தைத் தீவிரப்படுத்த வேண்டும்.

“இதற்கிடையில்,  இரண்டு ஆண்டுகளாக செபராங் பிறை மாநகர் கழக (எம்.பி.எஸ்.பி) கவுன்சிலராகப் பணியாற்றியுள்ளேன், நான் பாகான் டாலாம் தொகுதிக்குப் புதியவர் அல்ல, என்றார்.

“நானும் இங்குதான் பிறந்து வளர்ந்தேன். பாகான்  நாடாளுமன்றத் தொகுதி உறுப்பினருக்கு உதவியாளராகவும் பணியாற்றியுள்ளேன்.

“எனவே, இந்தத் தொகுதி எனக்குப் புதிதல்ல, இங்குள்ள தொகுதி மக்கள் எதிர்கொள்ளும் அனைத்துப் பிரச்சனைகளையும் நான் நன்கு அறிவேன்.

“பொது மக்களின் ஆதரவினால்

பாகான் டாலாம் சட்டமன்ற தொகுதி பிரதிநிதியாகத் தேர்ந்தெடுக்கப்பட்டால், இங்குள்ள அனைத்து பிரச்சனைகளையும் தீர்க்க என்னால் முடிந்த அனைத்தையும் செய்வேன்” என்று  குமரன் கூறினார்.


பாகான் தொகுதியில் முதல் இந்திய பூப்பந்து விளையாட்டு அரங்கம் நிர்மாணிக்கப்படும்

பாகான் – பினாங்கு மாநில இந்தியச் சமூகத்தினர் விளையாட்டுத் துறையில் இலை மறை காயாக மறைந்திருக்கும் திறமைகளை வெளிப்படுத்தவும் மாநில மற்றும் தேசிய ரீதியிலான விளையாட்டு வீரர்களை உருவாக்கும் நோக்கில் இன்று பாகான் பகுதியில் பினாங்கு இந்தியர் பூப்பந்து விளையாட்டு அரங்கம் அமைப்பதற்கான அடிக்கால் நாட்டு விழா சிறப்பாக நடைபெற்றது.

‘இத்திட்டத்தைச் செயல்படுத்த செபராங் பிறை மாநகர் கழகம்(எம்.பி.எஸ்.பி) 2300 சதுர அடி நிலப்பரப்பை 15 ஆண்டுகளுக்கு ஒத்தகை முறையில் வாடகைக்கு வழங்கியுள்ளது. இந்த வாடகைக்கான கால வரையறை இன்னும் 15 ஆண்டுகளுக்கு அதிகரிக்க இச்சங்கம் எம்.பி.எஸ்.பி-யிடம் விண்ணப்பிக்க உத்தேசிப்பதாக,” பினாங்கு இந்தியர் பூப்பந்து சங்கத்(PIBA) தலைவர் துரைராஜு முனியாண்டி தெரிவித்தார்.

பினாங்கு இந்தியர் பூப்பந்து விளையாட்டு அரங்க மாதிரி வரைப்படத்தை சட்டமன்ற உறுப்பினர் சத்தீஸ் முனியாண்டி மற்றும் எம்.பி.எஸ்.பி கவுன்சிலர் டேவிட் மார்ஷல் பார்வையிட்டனர்.

முன்னதாக, இச்சங்கம் ஜாலான் பாக் அபு-வில் உள்ள விளையாட்டு அரங்கை வாடகைக்கு எடுத்து விளையாட்டாளர்களுக்கு பூப்பந்து பயிற்சிகளை வழங்கி வந்தனர். கூடுதலான வாடகையை மாதந்தோறும் செலுத்த வேண்டிய காரணத்தாலும் சொந்த விளையாட்டு அரங்கம் நிர்மாணிக்க வேண்டும் என்ற நோக்கில் இத்திட்டம் பல ஆண்டுகள் முயற்சிக்குப் பின்னர் இன்று அதற்கான அடிக்கல் நாட்டு விழா நடைபெற்றது என துரைராஜு விளக்கமளித்தார்.

இந்நிகழ்ச்சியில், பினாங்கு மாநில இரண்டாம் துணை முதல்வர் பேராசிரியர் ப.இராமசாமி; பாகான் டாலாம் சட்டமன்ற உறுப்பினர் சத்தீஸ் முனியாண்டி; பினாங்கு இந்து அறப்பணி வாரியத் தலைமை நிர்வாக இயக்குநர் டத்தோ இராமச்சந்திரன்; PIBA சங்க ஆலோசகரும் தொழிலதிபருமான ஹரிகிருஷ்ணன் மற்றும் பிரமுகர்கள் கலந்து கொண்டனர்.

இந்த பினாங்கு இந்தியர் பூப்பந்து விளையாட்டு அரங்கம் சுமார் ரிம2.1 மில்லியன் செலவில் நிர்மாணிக்கப்படும்.

இந்நிகழ்ச்சியில் பேசிய பினாங்கு மாநில இரண்டாம் துணை முதல்வர் பேராசிரியர் ப.இராமசாமி, இங்கு நிர்மாணிக்கப்படும் பூப்பந்து அரங்கம் இந்தியர்களுக்கு மட்டுமின்றி பல்லின மக்களும் பயன்படுத்த முடியும். மேலும், இந்த விளையாட்டு அரங்கத்தை ஓர் இனத்தின் அரங்கமாகப் பார்க்காமல் மூவின மக்களும் பயன்படுத்திப் பயன்பெறலாம் என பேராசிரியர் சூளுரைத்தார்.

இது இந்திய இளைஞர்களுக்கும் சிறந்த விளையாட்டு அரங்கமாகத் திகழும், என்றார்.

“பூப்பந்து துறையில் அண்மையில் இந்தியர்கள் சிறந்த வளர்ச்சியைப் பதிவு செய்து வருகின்றனர். எனவே, இத்திட்டம் இந்தியர்களின் அடையாளமாகத் திகழும்,” என பிறை சட்டமன்ற உறுப்பினருமான பேராசிரியர் அடிக்கால் நாட்டு விழாவை அதிகாரப்பூர்வமாகத் தொடக்கி வைத்து செய்தியாளர்களிடம் இவ்வாறு குறிப்பிட்டார்.

பினாங்கு இந்தியர் பூப்பந்து சங்க அரங்கம் ஐந்து ‘பூப்பந்து கோர்ட்’, ‘ஜிம்’ உடற்பயிற்சி மையம், வாகன நிறுத்துமிடம், PIBA அலுவலகம் மற்றும் முக்கிய பொது வசதிகளுடன் நிர்மாணிக்கப்படும். பாகானில் இதுவே முதல் இந்திய விளையாட்டு அரங்கமாகத் திகழும் என பாகான் டாலாம் சட்டமன்ற உறுப்பினர் சத்தீஸ் முனியாண்டி தெரிவித்தார்.

இந்த காலி மேம்பாட்டுத் தலத்தை தூய்மைப்படுத்த பாகான் டாலாம் சட்டமன்ற உறுப்பினர் சத்தீஸ் முனியாண்டி தனது சேவை மைய நிதி ஒதுக்கீட்டில் இருந்து ரிம10,000 வழங்கினார் என்பது குறிப்பிடத்தக்கது. மேலும், இத்திட்டத்திற்காக விரைவில் நிதியுதவி வழங்கவிருப்பதாக சத்தீஸ் குறிப்பிட்டார்.

இத்திட்டம் அரசு சாரா நிறுவனங்கள் மற்றும் பெருநிறுவனங்களின் நிதி வழங்கல் மூலம் நிர்மாணிக்கத் திட்டமிடப்படுகிறது. இத்திட்டம் இன்னும் ஓராண்டு காலத்தில் நிறைவுப்பெறும் என எதிர்ப்பார்க்கப்படுகிறது.


பாகான் நாடாளுமன்ற தொகுதியைச் சேர்ந்த வசதி குறைந்த மாணவர்களுக்கு ரிம484,000   நிதி ஒதுக்கீடு

ஊக்கத்தொகை பெற்றுக்கொண்ட மாணவர்களுடன் மாநில முதல்வர் மேதகு லிம் குவான் எங் மற்றும் அரசியல் தலைவர்கள்.

பினாங்கு மாநில அரசு
2011-
ஆம் ஆண்டு முதல் பாகான் நாடாளுமன்ற தொகுதியைச் சேர்ந்த வசதி குறைந்த ஆரம்பப்பள்ளி மற்றும் இடைநிலைப்பள்ளி மாணவர்களுக்கு நிதியுதவியாக ரிம
484,000
ஒதுக்கீடு வழங்கியுள்ளது
.

சமூகநலன் மிக்க மாநில அரசின் ஆட்சியில் மாணவர்கள் கல்விகேள்வியில் சிறந்து விளங்க பல ஊக்கத்தொகை வழங்கி வருவது குறிப்பிடத்தக்கதாகும்
.

பினாங்கு வாழ் அனைத்து இன மக்களும் மாநில அரசு வழங்கும் ஊக்கத்தொகை மற்றும் சன்மானம் பெற்று பயன்பெற வேண்டும் என மேலும் தெரிவித்தார்
.

இந்நிகழ்வில் ஆட்சிக்குழு உறுப்பினர்களான லிம் ஹொக் செங்
,
பீ புன் போ மற்றும் சட்டமன்ற உறுப்பினர் தனசேகரன் கலந்து கொண்டனர்
.

மாநில முதல்வருடன் அரசியல் தலைவர்களும் இணைந்து பாகான் நாடாளுமன்ற தொகுதியில் தேர்ந்தெடுக்கப்பட்ட வசதி குறைந்த
660
ஆரம்பப்பள்ளி மற்றும் இடைநிலைப்பள்ளிகளுக்கும் தலா ரிம
100
ஊக்கத்தொகையாக வழங்கினர்
.
இத்திட்டத்திற்கு ரிம
66,000
நிதி ஒதுக்கீடுச் செய்யப்பட்டது
.

“
மாணவர்கள் எதிர்காலத்தில் சிறந்த விளங்குவதற்கு கல்வியே ஆணிவேராகத் திகழ்கிறது
.
அதோடு நிபுணத்துவமிக்க துறையில் கால் தடம் பதிப்பதற்கு பள்ளி முதல் பல்கலைக்கழகம் வரை அனைத்து தேர்ச்சிகளிலும் சிறந்த தேர்ச்சி பெற வேண்டும்
”
என மாணவர்களுக்கு ஆக்கப்பூர்வமான அறிவுரை வழங்கினார்
.

மாநில அரசு தங்கத்திட்டத்தின் மூலம் ஒன்றாம் மற்றும் நான்காம் ஆண்டு பயிலும் ஆரம்பப்பள்ளி மாணவர்களுக்கும் ஒன்றாம் மற்றும் நான்காம் படிவம் பயிலும் இடைநிலைப்பள்ளி மாணவர்களுக்கும் ஒவ்வொரு ஆண்டும் ஊக்கத்தொகையாக ரிம
100
கொடுக்கப்படுகிறது
. .

தொடர்ந்து அரசு மற்றும் தேர்ந்தெடுக்கப்பட்ட தனியார் பல்கலைக்கழகம் செல்லும் மாணவர்களுக்கு ரிம
1000
சன்மானமாக வழங்கப்படும் என கூறினார்
.


பாகான்  பகுதி வெள்ள நிவாரணப் பிரச்சனைத் தீர்வுக் காணப்பட்டது.

சீரமைக்கப்பட்ட பாகான் வெள்ள நிவாரணம் மற்றும் வடிகால் அமைப்பு மேம்பாட்டுத் திட்டத்தைப் பார்வையிடுகிறார் மாநில முதல்வர் மேதகு லிம் குவான் எங்.

செபராங் பிறை நகராண்மைக் கழகத்தின் முயற்சியில் தாமான் பாகான் மற்றும் தாமான் சந்தேக் சாலைகளில் வெள்ள நிவாரணம் மற்றும் வடிகால் அமைப்பு மேம்பாட்டுத் திட்டம் நிறைவுப் பெற்றது. இந்த இடத்தை நேரில் சென்று பார்வையிட்டார் பினாங்கு மாநில முதல்வர் மேதகு லிம் குவான் எங்.

நிகழ்வில் சிறப்புரையாற்றிய மாநில முதல்வர் இம்மேம்பாட்டுத் திட்டத்திற்காக ரிம354,000 செலவிடப்பட்டுள்ளதைக் குறிப்பிட்டார். வெள்ள நிவாரணம் மற்றும் வடிகால் அமைப்பு மேம்பாட்டுத் திட்டத்திற்காகத் திறந்த குத்தகை முறையில் எம்.எஸ்.எ வென்சேர் மற்றும் ஜே.பி.என்.எஸ் தனியார் நிறுவனமும் (MSA Venture & JPNS Sdn. Bhd) தேர்ந்தெடுக்கப்பட்டு கடந்த ஜுன் 15-ஆம் திகதி நிறைவடைந்தது குறிப்பிடத்தக்கதாகும். இத்திட்டத்தில் வெள்ள நிவாரண பிரச்சனைக்குத் தீர்வுக்காணும் பொருட்டு பெரிய சாக்கடைகள் நிறுவுதல், சாலை பராமரிப்பு, புதிய பாதசாரி நடைப்பாதை நிர்மாணிப்பு ஆகியவை இடம்பெற்றுள்ளதாகச் செய்தியாளர் சந்திப்பில் அறிவித்தார் மாநில முதல்வர்.

பாகான் வெள்ள நிவாரணம் மற்றும் வடிகால் அமைப்பு மேம்பாட்டுத் திட்டத்தின் மூலம் 2000 குடும்பங்கள் வெள்ள பிரச்சனையிலிருந்து விடுப்பட்டு மகிழ்ச்சியானச் சூழலில் தங்களின் அன்றாட வாழ்க்கையை வாழ முடியும் என்றார் மாநில முதல்வர். மேலும், 2015-ஆம் ஆண்டு பினாங்கு மாநில தீவு மற்றும் செபராங் பிறை முழுவதும் வெள்ள நிவாரணப் பிரச்சனைக்குத் தீர்வுக்காணும் வகையில் ரிம48 கோடி மாநில அரசு ஒதுக்கியுள்ளது என்றார். இத்திட்டங்களின் மூலம் வெள்ள நிவாரண பிரச்சனைக்குத் தீர்வுக்காண முடியும் என நம்பிக்கை தெரிவித்தார் மாநில முதல்வர் மேதகு லிம் குவான் எங்.

இந்நிகழ்வில் பாகான் டாலாம் சட்டமன்ற உறுப்பினர் திரு.தனசேகரன், பொதுப்பணி, போக்குவரத்து மற்றும் உட்கட்டமைப்பு வசதி ஆட்சிக்குழு உறுப்பினர் லிம் ஹோக் சேங் உடன் பல முக்கிய பிரமுகர்களும் கலந்து சிறப்பித்தனர்.


பாடாங் தெம்பாக் அடுக்குமாடி வீடுகளுக்குக் கூடுதல் பாதுகாப்பு

பினாங்கில் உள்ள மிகப் பழமையான அரசாங்க அடுக்குமாடி வீடுகளில் ஒன்றான பாடாங் தெம்பாக்கில் அமைந்துள்ள ரைஃபில் ரேஞ் அடுக்குமாடி வீடுகளின் பாதுகாப்பை மேம்படுத்த சூழ்ந்துருக் காட்டிகள் ‘CCTV’ பொருத்தப்பட்டுள்ளன. இந்த குறைந்த விலை குடியிருப்புப் பகுதியில் குற்றச்செயல்களின் எண்ணிக்கையைக் குறைக்கும் நோக்கில் இந்தப் பாதுகாப்புக் கருவிகள் பொருத்தப்பட்டுள்ளன.

அதனைப் பார்வையிட மாநில முதல்வர் மேதகு லிம் குவான் எங், ஆட்சிக் குழு உறுப்பினர் திரு வொங் ஹொன் வாய், சட்டமன்ற உறுப்பினர்களான திரு ஜேசன் ஒங், திரு லியு சின் தொங், வீடமைப்புத் துறையைச் சார்ந்த அரசு ஊழியர்கள் ஆகியோர் அண்மையில் F அடுக்குமாடிக் கட்டடத்திற்கு வருகை மேற்கொண்டனர். ரிம 89,970 செலவில் A முதல் F வரையிலான அடுக்குமாடி வீடுகளின் 24 மின் தூக்கிகளின் உட்புறத்திலும் வெளி புறத்திலும் இக்கட்டடங்களில் சுற்றுப்புறத்திலும் இக்கருவிகள் பொருத்தப்பட்டுள்ளன. மக்கள் கூட்டணி அரசு ஆட்சிக்கு வந்த பிறகு இவ்வடுக்குமாடிக் குடியிருப்புப் பகுதி அதிக தூய்மை அடைந்திருப்பதுடன் நிறைய வசதிகளையும் பெற்றுள்ளதென்பதை அப்பகுதி மக்கள் உணர்ந்துள்ளனர் எனலாம். முதல்வர் லிம்மின் வருகையை அங்கிருந்த பல மூத்த குடிகள் மிக ஆவலுடன் எதிர்பார்த்துக் காத்திருந்து அவருக்கு நன்றி தெரிவித்துச் சென்றதைக் காண முடிந்தது.

இந்த அடுக்குமாடிக் குடியிருப்பை மேம்படுத்தவும் சீரமைக்கவும் இதுவரை ரிம 4,463,390.36 தொகை செலவிடப்பட்டுள்ளது. மறுச்சாயம் பூசல், மின் தூக்கி பழுதுபார்ப்பு, கழிவு நீர்க் குழாய் மாற்றல் போன்ற நடவடிக்கைகள் மேற்கொள்ளப்பட்டுள்ளது இங்கு குறிப்பிடத்தக்கது. இந்தச் சூழ்ந்துருக் காட்டிக் கருவிகளின் பொருத்தலுக்குப் பிறகு இப்பகுதி பாதுகாப்பாகவும் குற்றச் செயலகளின் எண்ணிக்கை குறையும் எனவும் எதிர்பார்ப்பதாக முதல்வர் லிம் தெரிவித்தார்.

சட்டமன்ற உறுப்பினர்களான மதிப்பிற்குரிய திரு வொங் ஹொன் வாய், திரு ஜேசன் ஒங் சூழ்ந்துருக் காட்டியைப் பார்வையிடுகின்றனர்.


பாடாங் தேம்பாக் அடுக்குமாடி வாடகைக்காரர்ளுக்கு உணவுக் கூடைகள் அன்பளிப்பு

ஆயிர் ஈத்தாம் – பினாங்கு வீட்டுவசதி வாரியம்,

ஜார்ச்டவுனில் உள்ள பாடாங் தேம்பாக் அடுக்குமாடி குடியிருப்பாளர்களுக்கு உணவுக் கூடைகள் வழங்கியது. இதனைப் பெற்றுக் கொண்ட அவ்வட்டார குடியிருப்பாளர்கள் மகிழ்ச்சியடைந்தனர்.

மாநில வீட்டுவசதி, உள்ளாட்சி, நகர்ப்புற மற்றும் கிராமப்புற திட்டமிடல் ஆட்சிக்குழு உறுப்பினர் ஜெக்டிப் சிங் டியோ, முதலில் தகுதிபெற்ற 10 பெறுநர்களுக்கு உணவுக் கூடைகளை எடுத்து வழங்கினார்.

மொத்தமாக, ஈ மற்றும் ஜே ‘பிளாக்’,களில் இருந்து 140 பெறுநர்களுக்கு உணவுக் கூடைகள் வழங்கப்பட்டன.

“பொது மக்களுக்கு உணவுக் கூடைகள்  விநியோகிப்பதில் சிறப்பாக பணியாற்றிய பினாங்கு வீட்டுவசதி வாரிய ஊழியர்களுக்கு நன்றிக் கூற கடமைப்பட்டுள்ளேன்.

“முன்னர் குறிப்பிட்டது போல், வீட்டுவசதி வாரியம் இந்த திட்டத்தில் தகுதிபெற்ற  குறைந்த விலை அடுக்குமாடி குடியிருப்பாளர்கள் மற்றும் வாடகைக்காரர்களுக்கு  1,000 உணவுக் கூடைகள் விநியோகிப்பதை நோக்கமாகக் கொண்டுள்ளது,” என்று பாடாங் தேம்பாக் கம்போங் நிர்வாக செயல்முறை கழக (MPKK) மண்டபத்தில் நடைபெற்ற இந்நிகழ்ச்சியில் கலந்து கொண்ட பின்பு ஜெக்டிப் இவ்வாறு கூறினார்.

பினாங்கில் கட்டப்பட்ட முதல் குறைந்த விலை அடுக்குமாடி குடியிருப்புகளில் ஒன்றாகக் கருதப்படும் பாடாங் தேம்பாக் அடுக்குமாடி குடியிருப்பு 52 ஆண்டுகள் பழமையானத் திட்டமாகும். இது ஒன்பது ‘பிளாக்’களில்

3,539 வீடுகள் கொண்டுள்ளன.

மேலும், ஈ மற்றும் ஜே ‘பிளாக்’களில்  522 வாடகை வீடுகள் உள்ளன.

தற்போதைய தொற்றுநோய் தாக்கம் ஏற்பட்டுள்ள காலக்கட்டத்தில்  அடுக்குமாடி குடியிருப்பு வாடகைக்காரர்களுக்கு உணவுக் கூடைகளை விநியோகிக்க எடுத்த முன்முயற்சிக்கு ஜெக்டிப் மற்றும் அவர் தம் குழுவினருக்கு இந்நிகழ்ச்சியில்  கலந்துகொண்ட கெபுன் பூங்கா சட்டமன்ற உறுப்பினர் ஜேசன் ஓங் கான் லீ நன்றித் தெரிவித்தார்.

இந்நிகழ்ச்சியின் போது பினாங்கு வீட்டு வசதி வாரிய பொது மேலாளர் ஐனுல் ஃபாதிலா சம்சுடியும் கலந்து கொண்டார்.


பாதுகாப்பான மண்டலங்களில் இருக்கும் பள்ளிகள் செயல்பட, கல்வி அமைச்சு உத்தேசிக்க வேண்டும் – சொங் எங்

ஜார்ச்டவுன்-  கல்வி அமைச்சு அனைத்து பள்ளிகளையும்  முழுமையாக மூடக்கூடாது, மாறாக மஞ்சள் அல்லது பச்சை மண்டலங்களில் அமைந்துள்ள பள்ளிகள்  திறக்கப்பட வேண்டும். இதனால் மாணவர்கள் தங்கள் படிப்பில் மேலும் பின்வாங்க மாட்டார்கள் என மாநில ஆட்சிக்குழு உறுப்பினர் சொங் எங் கூறினார்.

தற்போது இணைய வழி கற்றல் புதிய இயல்பில் நடைமுறைக்கு கொண்டு வந்தாலும், 37 விழுக்காடு மாணவர்களுக்கு எந்த கற்றல் சாதனமும் இல்லை என்பதில் தான் மிகுந்த கவனம் செலுத்துவதாகத் தெரிவித்தார்.

“எனவே, கல்வி அமைச்சு 2020-ஆம் ஆண்டுக்கான பாடத்திட்டத்தில் பிந்தங்கிய மாணவர்கள் தங்கள் கல்வியை அனைத்து பிரிவுகளிலும் முன்னெடுத்துச் செல்ல உத்தேசிப்பதோடு நிதி ஒதுக்கீடும் வழங்க வேண்டும். இல்லையேல் மாணவர்கள் கல்விகேள்விகளில் சிறந்து விளங்க முடியாது,” என எடுத்துரைத்தார்.

மாநில  பணிக்குழு, அமைச்சு மற்றும் ஒய்.தி.எல் போன்ற  பெருநிறுவன ஆகியோரின் ஒத்துழைப்பில் செயல்படுவதன் மூலம்

மாணவர்களுக்கு மின் கற்றல் சாதனங்கள் வழங்க உதவ முடியும்,” என இன்று கொம்தாரில் நடைபெற்ற ஒய்.தி.எல் அறக்கட்டளை மற்றும் ஒய்.தி.எல் தொடர்புத்துறை நிறுவன

மின் கற்றல் சாதனங்கள் வழங்கும் விழாவில் இவ்வாறு கூறினார்.

மாநில அரசின் பினாங்கு மின் கற்றல் கணினி

திட்டத்தை ஊக்குவிக்கும் வகையில் ஒய்.தி.எல் அறக்கட்டளை மற்றும் ஒய்.தி.எல் தொடர்புத்துறை நிறுவன ஒருங்கிணைப்பில் YES 4G விவேக கைப்பேசியுடன் 12 மாத இலவச 120GB   கொண்ட 4G தரவு சேவையுடன்  224 மாணவர்களுக்கு

வழங்கப்படும்.

மின் கற்றல்  திட்டத்தை ஊக்குவிக்கும் வகையில் மாநில அரசுடன் இணைந்து தனியார் நிறுவனங்களும் கைக்கோர்த்து முன்னெடுத்துச் செல்ல  வேண்டும், என முதல்வர் மேதகு சாவ் கொன் யாவ் வலியுறுத்தினார்.

மாநில அரசு நடமாட்டக் கட்டுப்பாட்டு ஆணையின் அமலாக்கம் தொடங்கி இன்று வரை மாணவர்கள்  மின் கற்றல் கல்வியை பயிலும் சூழலுக்கு ஏற்ப பினாங்கு மின் கற்றல் கணினி திட்டத்தின் மூலம் கணினி, மடிக்கணினி அல்லது இணையச் சேவைகள் வழங்கப்படுகின்றன.

கணினி சாதன கடனுதவி திட்டத்தில் இதுவரை 233 மடிக்கணினிகளும், புதுப்பிக்கப்பட்ட இலவச கணினி திட்டத்தில் 323 கணினிகள் மாணவர்களுக்கும்,  97 கணினிகள் பள்ளிகளுக்கும் கொடுக்கப்பட்டன.

அண்மையில் கூட்டரசு அரசாங்கம் நிர்ணயிக்கப்பட்ட நடமாட்டக் கட்டுப்பாட்டு ஆணையை கடந்த நவம்பர்,7-ஆம் தேதி  அறிவித்ததுடன்  தலைமை ஆசிரியர்கள் மற்றும் ஆசிரியர்களிடம் இருந்து மின் கற்றல்  உபகரணங்கள் பெறுவதற்காக மாநில அரசிற்கு அதிகமான தொலைபேசி அழைப்புகள் பெறப்பட்டன.

பினாங்கு மின் கற்றல் கணினி திட்ட பணிக்குழு மற்றும் முதல்வர் அலுவலக அதிகாரிகள் உதவியுடன்  மூன்று நாட்களிலே 250 பயன்படுத்தப்பட்ட மடிக்கணினிகள் சேகரிக்கப்பட்டன.

” கோவிட்-19 தாக்கத்தால் பள்ளிகளில் கல்வி சார்ந்த நடவடிக்கைகள் மற்றும் நிகழ்ச்சிகள் நடத்த தடை விதிக்கப்பட்டதால் மாநில அரசின் சீன மற்றும் மிஷினரி பள்ளிகளுக்கு வழங்கும் நிதி ஒதுக்கீட்டில் இருந்து ரிம 198,000 நிதி 250 கணினிகள் வாங்க பயன்படுத்துவதாக, முதல்வர் விளக்கமளித்தார்.

‘வீட்டிலிருந்து கல்வி கற்போம்’ என்ற திட்டம் ஒய்.தி.எல் தொடர்புத்துறை நிறுவனத்தின் பெருநிறுவன சமூக பொறுப்பு திட்டங்களில் (சி.எஸ்.ஆர்) ஒன்றாக திகழ்வதாக அதன் இயக்குநர் விங் கே.லீ கூறினார்.


பாதுகாப்பு 	என்பது தேர்வு அல்ல அவசியம்

டெல்தா நிறுவன இயக்குநர் திரு ஆறுமுகம்

இன்றைய காலக்ககட்டத்தில் பாதுகாப்பு என்பது அனைவருக்கும் அத்தியாவசியமான தேவையாக திகழ்கிறது என டெல்தா பாதுபாப்பு படை சேவை நிறுவன இயக்குநர் திரு ஆறுமுகம் தெரிவித்தார்
.

“
இந்நிறுவனத்தில் பணிப்புரியும்
2,000
தொழிலாளர்களில்
250
பேர் மட்டுமே வெளிநாட்டு தொழிலாளர்கள் ஆவர்
.
இந்நிறுவனத்தில் தொழிலாளர்களுக்குப் போதுமான ஊதியம்
,
வருடாந்திர விடுமுறை
,
மருத்துவச் சலுகை
,
போனஸ் ஆகிய அடிப்படை சலுகைகள் வழங்குவதன் வாயிலாக உள்நாட்டு தொழிலாளர்கள் அதிகமாக இந்நிறுவனத்தில் பணிப்புரிகின்றனர்
.
மேலும்
,
இந்நிறுவனத்தில் பணிப்புரியும் பாதுகாவலருக்கு அடிப்படை பயிற்சிகளும் வழங்கப்படும்” என தெரிவித்தார்
.

தற்போது ஏற்படும் பொருளாதார நெருக்கடி குறிப்பாக நாணய மதிப்பின் வீழ்ச்சியின் தாக்கம் பற்றிய கேள்வி எழுப்பிய போது
,
தொழில்துறையில் அதிகமான பாதிப்பை ஏற்படுத்துவதாக திரு ஆறுமுகம் கூறினார்
.
இதனால்
,
அந்நிய தொழிலாளர்களைப் பணி நிமித்தம் செய்ய சிரமம் எதிர்நோக்குவதோடு குத்தகை முறையில் வருகைபுரியும் தொழிலாளர்கள் குறுகிய கால வரையறையில் தாயகம் திரும்பி விடுகின்றனர்
.

டெல்தா பாதுகாப்புப் படை சேவை நிறுவனம் அரசு மற்றும் தனியார் நிறுவனங்களுக்குப் பாதுகாப்புச் சேவை வழங்குவதில் கடந்த
10
ஆண்டு காலமாக பீடுநடை போட்டு வருகிறது
.
இந்நிறுவனத்தின் தலைமையகம் கோலாலம்பூரில் செயல்பட்டாலும் இந்நிறுவனத்தின்
40%
வியாபாரம் பினாங்கில் இடம்பெறுவதாக அகம் மகிழத் தெரிவித்தார்
.
நாடு முழுவதும்
6
கிளை நிறுவனங்கள் கொண்டுள்ளன
.

பினாங்கு மாநிலத்தில் பன்னாட்டு நிறுவனங்கள் தொடர்ந்து முதலீடுச் செய்து வருகிறது
.
இந்த மேம்பாட்டுத் திட்டங்களினால் தொழில்துறை வளர்ச்சியடைவதோடு பாதுகாப்பு அம்சத்திற்கு முக்கியத்துவம் அளிக்கப்படுகிறது
.
மாநில அரசாங்கத்தின் திறந்த குத்தகை முறை அமலாக்கம் மூலம் வியாபாரத் துறையை மேம்படுத்த முடிகிறது என மேலும் தெரிவித்தார்
.


பாதுகாப்பு கருதி அந்நிய குடியேறிகள் உட்பட அனைவருக்கும் பி.எஸ்.சி-19 பரிசோதனை நடத்தப்படும் – பேராசிரியர்

பிறை – பினாங்கு கோவிட்-19 பரிசோதனை திட்டத்தின் (பி.எஸ்.சி-19) கீழ்  பிறை தொகுதியில்   சுமார் 1,000 குடியிருப்பாளர்கள் கோவிட்-19 பரிசோதனை மேற்கொள்வர் என எதிர்பார்க்கப்படுகிறது.

பிறை, தெலுக் இண்டா அடுக்குமாடி குடியிருப்புப்  பகுதியில் வசிக்கும் குடியிருப்பாளர்கள் மட்டுமின்றி முறையான ஆவணங்கள் இல்லாத அந்நிய குடியேறிகள்  உட்பட இத்திட்டத்தில்  இலவசமாக பங்கேற்கலாம்.

“இந்த கோவிட்-19 பரிசோதனை திட்டம் இத்தொற்றுக்கு இலக்கானவர்களை எளிதாக அடையாளம் காண்பதற்கும், அடுத்து இத்தொற்றை பரவாமல் கட்டுப்படுத்துவதற்கும்  நடத்தப்படுகிறது. மாறாக இம்மாநில குடிமக்கள் தகுதியைச் சரிப்பார்ப்பதற்கு அல்ல,” என இரண்டாம் துணை முதல்வர் பேராசிரியர் ப.இராமசாமி கூறினார்.

“பிறை, தெலுக் இண்டா அடுக்குமாடி குடியிருப்பில் இருந்து அதிகமான குடிமக்கள் இந்த பி.எஸ்.சி-19 பரிசோதனையில் கலந்து கொள்வார் என எதிர்பார்க்கப்படுகிறது.

“இத்திட்டத்தில் குடிமக்கள் அல்லாதவர்களுக்கும் பரிசோதனை மேற்கொள்ள அனுமதிப்பது  மனிதநேய அடிப்படையிலும், மனிதர்களாக அவர்களின் ஆரோக்கியத்தையும் புறக்கணிக்கவும் கூடாது .

“பொது சுகாதாரத்தைப் பொறுத்தவரையில், மாநில அரசு அந்நிய குடியேறிகள் முறையான குடியிருப்பு ஆவணங்கள் இல்லாத சூழலிலும் அவர்களையும் குடிமக்கள் போலவே பி.எஸ்.சி-19 பரிசோதனை செய்ய அனுமதிக்கப்படுகிறார்கள்,” என்று பிறை மாநில சட்டமன்ற உறுப்பினருமான பேராசிரியர் ப.இராமசாமி தெலுக் இண்டா அடுக்குமாடிக்கு அருகிலுள்ள பி.எஸ்.சி-19 மையத்தின் செயல்பாட்டை நேரில் சென்று பார்வையிட்டப்பின் இவ்வாறு கூறினார்.

இன்று காலை 10.30 மணி வரை கிட்டத்தட்ட 300 நபர்கள் பிறை தொகுதியின் கீழ் நடத்தப்பட்ட பி.எஸ்.சி-19  திட்டத்தில் பங்கேற்றனர். இருப்பினும், www.penangsaring.selangkah.my என்ற வலைத்தளம் மூலம்  சுமார் 80 பேர் மட்டுமே பதிவு செய்தனர், என பத்திரிகையாளர் சந்திப்புக் கூட்டத்தில் பேசிய செபராங் பிறை மாநகர் கழக (எம்.பி.எஸ்.பி) கவுன்சிலர்  டேவிட் மார்ஷல் கூறினார்.

“இத்திட்டத்தில் இணைய பதிவை விட நேரடியாகவே அதிகமானோர் வருகையளித்தனர்.

“தாமான்  தெலுக் இண்டா குடியிருப்பாளர்களில் பலர் பி40 குழுவைச் சேர்ந்தவர்கள் மற்றும்  உயர் கல்வி கற்றவர்கள் அல்ல. எனவே, அவர்கள் நேரடியாக வருகையளிக்கவே விருப்பம் கொள்கின்றனர்.

“இந்தப் பகுதியில் தாமான் நாகசாரி போல்

கட்டுப்படுத்தப்பட்ட நடமாட்டக் கட்டுப்பாட்டு ஆணை(பி.கே.பி.டி) அமலாக்கம் காணாமல் தவிர்ப்பதற்கு இந்த பி.எஸ்.சி-19 திட்டம் அவசியம். ஏனெனில், இங்கு வாழும் பி-40 குழுவினர் பி.கே.பி.டி அமலாக்கத்தால் கூடுதல் சிக்கல் எதிர்நோக்க வேண்டியிருக்கும். மேலும், இப்பகுதியில் அருகாமையில் உள்ள நிறுவன உரிமையாளர்கள் தங்கள் தொழிலாளர்களை இந்த இலவச பரிசோதனைக்கு உட்படுத்த வேண்டும்,” என டேவிட் கேட்டுக்கொண்டார்.

மாநில அரசு இந்த பி.எஸ்.பி-19 திட்டத்தின் கீழ் அனைத்து சட்டமன்ற தொகுதிகளிலும் கோவிட்-19 பரிசோதனை உட்படுத்தாமல் அத்தொற்று அதிகமாக பரவியிருக்கும் சம்பந்தப்பட்ட பகுதிகளில் இந்த இலவச பரிசோதனை மேற்கொள்ள வேண்டும், என பரிந்துரைத்தார்.

இதற்கிடையில் எம்.பி.எஸ்.பி கவுன்சிலர்  ஜேசன் ராஜ் கூறுகையில், இன்று மாலை 5.30 மணிக்குள் இந்த பி.எஸ்.சி-19 திட்டத்தில் கோவிட்-19 தொற்றுக்கு இலக்கானவர்கள் மற்றும் அறிகுறிகள் கொண்டவர்களையும் அடையாளம் கண்டு உடனடி சிகிச்சைப் பெறவும் தொற்று பரவாமல் கட்டுப்படுத்த முடியும்.

“கடந்து ஜூன் மாத இறுதி முதல் தெலுக் இண்டா அடுக்குமாடி குடியிருப்பில் ஏறக்குறைய 100 கோவிட்-19 வழக்குகள் மற்றும் 3 இறப்புகள் பதிவுசெய்யப்பட்டுள்ளது. எனவே, மாநில அரசு பி.எஸ்.சி-19 திட்டம் மூலம் இந்த மாதிரி பாதிக்கப்பட்ட பகுதியில் நடத்தப்படுவதால் இத்தொற்று பரவலை கட்டுப்படுத்த முடியும்.

கடந்த ஜூன்,20-ஆம் நாள் பிறை சட்டமன்ற சேவை மையம் மற்றும் இரு அரசு சாரா அமைப்புகள் மூலம் ‘லெபோ குராவ் 3’ திரள் தாக்கத்தால் பாதிக்கப்பட்ட பொது மக்கள், சாய் லெங் பார்க் வியாபாரிகள் உட்பட இலவசமாக கோவிட்-19 பரிசோதனை நடத்தப்பட்டது.

இந்த கோவிட்-19 பரிசோதனையில் 600 பேர்கள் கலந்து கொண்டனர். மூவருக்கு இத்தொற்று இருப்பது உறுதிசெய்யப்பட்டது. இப்பரிசோதனைக்கு முன்னதாக 130 பேர்கள் இத்தொற்று இலக்கானது குறிப்பிடத்தக்கது.


பாதுகாப்பு & சுகாதார கார்னிவல் ஆரோக்கியமான சமூகத்தை உருவாக்கும் – பேராசிரியர்.

மாநில இரண்டாம் துணை முதல்வர் பேராசிரியர் ப.இராமசாமி மற்றும் பாகான் டாலான் சட்டமன்ற உறுப்பினர் சத்திஸ் பாதுகாப்பு & சுகாதார கார்னிவலில் இடம்பெற்ற கூடாரங்களைப் பார்வையிட்டனர்.

பிறை
– “
வடக்கு மலாயா சோங் கிளான் சங்க ஏற்பாட்டில் முதல் முறையாக நடத்தப்படும் இந்த பாதுகாப்பு
&
சுகாதார கார்னிவல் அனைத்து இன மக்களுக்கும் நன்மை அளிக்கிறது
.
இம்மாதிரியான சுகாதார கார்னிவல் நடத்துவதன் வாயிலாக பொது மக்களுக்கு சுகாதாரத்தின் முக்கியத்துவம் உணர்த்தப்படுகிறது
”
என இந்நிகழ்வினை அதிகாரப்பூர்வமாகத் துவக்கி வைத்த மாநில இரண்டாம் துணை முதல்வர் பேராசிரியர் ப
.
இராமசாமி தெரிவித்தார்
.

இந்த பாதுகாப்பு
&
சுகாதார கார்னிவலில் அடிப்படை சுகாதார பரிசோதனை
,
பல் பரிசோதனை
,
கண் பரிசோசனை
,
இரத்த தான முகாம் மட்டுமின்றி பாதுகாப்பு குறித்து தேசிய பாதுகாப்பு படை மற்றும் தீயணைப்புப் படை மூலம் விழிப்புணர்வு வழங்கப்பட்டன
.

முற்றிலும் இலவசமாக நடைபெற்ற இந்நிகழ்வில்
300-
க்கும் மேற்பட்ட பொது மக்கள் கலந்து கொண்டனர்
.

வடக்கு மலாயா சோங் கிளான் சங்கம் போன்ற அரசு சாரா இயக்கங்கள் நடத்தும் சமூக நடவடிக்கைகள் வரவேற்கத்தக்கது
.
இதனையே பிற இயக்கங்களும் முன் மாதிரியாகக் கொண்டு சமூகத்திற்கு நன்மை பயக்கும் வகையில் நிகழ்வுகள் நடத்த வேண்டும் என பேராசிரியர் கேட்டுக்கொண்டார்
.

இந்நிகழ்வில் பாகான் டாலான் சட்டமன்ற உறுப்பினர் சத்திஸ்
,
வடக்கு மலாயா சோங் கிளான் சங்கத் தலைவர் செங் கெங் சூ கலந்து கொண்டனர்
.

பிறை சட்டமன்ற உறுப்பினருமான பேராசிரியர் ப
.
இராமசாமி இந்நிகழ்வுக்கு ஆதரவு அளிக்கும் வகையில் சிறு நன்கொடையும் வழங்கினார்
.

மாநில அரசின்
”
தூய்மை
,
பசுமை
,
சுகாதாரம் மற்றும் பாதுகாப்பு
”
என்ற கொள்கையைப் பின்பற்றும் வகையில் இந்நிகழ்வு இடம்பெறுவதாக மேலும் தெரிவித்தார்
.


பாயான் பாரு குருத்வாரா சாயிப் ஆலயம் திறப்பு விழாக் கண்டது

புதிய குருத்வாரா சாயிப் தளத்தில் ஆட்சிக்குழு உறுப்பினர் ஜெக்டிப் சிங் டியோ மற்றும் முக்கிய பிரமுகர்கள்

பினாங்கு பாயான் பாருவில் சீக்கியர்களின் வழிபாட்டு தளமான குருத்வாரா சாயிப் வழிபாட்டு தளம் புதிய பொழிவுடன் அமைக்கப்பட்டு திறப்பு விழாக்கண்டது. இந்நிகழ்வினை அதிகாரப்பூர்வமாகத் துவக்கி வைத்தார்கிராமம், நகரம் மற்றும் வீடமைப்புத் திட்டமிடல் சேவைக் குழுவின் ஆட்சிக்குழு உறுப்பினர் மதிப்பிற்குரிய ஜெக்டிப் சிங் டியோ. இந்நிகழ்விற்கு சிறப்பு விருந்தினராக ஆட்சிக்குழு உறுப்பினர் டத்தோ அப்துல் மாலிக், பினாங்கு மேம்பாட்டுக் கழக தலைமை நிர்வாக அதிகாரி டத்தோ ரொசாலி ஜாபார் மற்றும் குருத்வாரா ஆலயத் தலைவர் பேராசிரியர் டாக்டர் ரபின்டர்ஜிட் சிங் கலந்து கொண்டனர்.

பினாங்கு மாநில அரசு சீக்கியர் சமூகத்தினருக்குத் தொடர்ந்து வழங்கி வரும் ஆதரவுக்கு நன்றிக் கூறினார் ஆட்சிக்குழு உறுப்பினர். மாநில அரசு நிலம் வழங்கல், நிர்மாணிப்பு நிதியுதவி என சுமார் ரிம504 கோடியை செலவிட்டுள்ளது குறிப்பிடத்தக்கதாகும்.. இப்புதிய கட்டிடம் பினாங்கு மாநில தூய்மை, பசுமை, ஆரோக்கியம் மற்றும் பாதுகாப்பு கோட்பாடுகளை அடிப்படையாக கொண்டு கட்டப்பட்டுள்ளது. இந்த புதிய குருத்வாரா கட்டிடம் சுற்றுப்பயணிகளையும் கவரும் என நம்பிக்கை தெரிவித்தார் திரு.ஜெக்டிப்.

வழிபாட்டு நிகழ்வில் கலந்து கொண்ட மகளிர்கள்

பினாங்கு மாநிலம் அறிமுகம் படுத்திய இஸ்லாம் அல்லாத வழிபாட்டு தள நிதியம் முதல் முறையாக பாயான் பாரு குருத்வாரா சாயிப்க்கு வழங்கப்பட்டது குறிப்பிடத்தக்கதாகும். இந்நிதியத்திற்கு விண்ணப்பிக்க விரும்பும் இதர வழிபாட்டு தளங்கள் வீடமைப்பு ஆட்சிக்குழு அலுவலகத்தையோ அல்லது தொலைபேசி வழியும் தொடர்புக்கொள்ளலாம். பாயான் பாரு குருத்வாரா சாயிப் கட்டிட நிர்மாணிப்புக்கு மேலும் ரிம1.2 மில்லியன் தேவைப்படுவதால் அனைத்து நல்லுள்ளங்களின் உதவியை நாடுகின்றனர் குருத்வாரா சாயிப் நிர்வாகத்தினர்.


பாயான் லெப்பாஸ் தமிழ்ப்பள்ளிக்கு மறுசுழற்சி தொட்டி வழங்கப்பட்டது

பாயான் லெப்பாள் தமிழ்ப்பள்ளிக்கு மறுசுழற்சி தொட்டிகள் வழங்கினார் மாநகர் கழக உறுப்பினர் திரு குமரேசன்.

பினாங்கு மாநில மாநகர் கழகம் “தூய்மை, பசுமை, பாதுகாப்பு மற்றும் பாதுகாப்பு” என்ற கோட்பாடு பின்பற்றி பல திட்டங்கள் அமல்படுத்துகிறது. பினாங்கு தீவுப் பகுதியில் மட்டும் ஒரு நாளுக்கு சராசரி 550 டன் குப்பை சேகரிக்கப்படுகிறது என மாநகர் கழக புள்ளி விபரம் குறிப்பிடப்படுகிறது. எனவே, மறுசுழற்சி திட்டம் அதிகரிப்பதன் வழி இப்பிரச்சனைக்குத் தீர்வுக்காணப்படும் என்றார் பினாங்கு மாநகர் கழக உறுப்பினர் திரு குமரேசன்.

மறுசுழற்சி திட்டங்கள் மேற்கொள்வதன் மூலம் ஏற்படும் நன்மைகளை அனைவரும் அறிந்திருக்க வேண்டும் .

தொடக்கமாக, மாணவர்களுக்கு மறுசுழற்சி பற்றிய நன்மையினைப் புகட்டுவதன மூலம் எதிர்காலத்தில் குப்பைகளின் எண்ணிக்கை குறைக்கப்படும். ஏனெனில், இயற்கை மூலதனங்கள் பாதுகாக்கப்படும். இதனால் சுற்றுப்புறம் தூய்மைகேடின்றி பசுமையாக காட்சியளிக்கும்.

மறுசுழற்சி திட்டத்தை அமல்படுத்தும் பொருட்டு பாயான் செப்பாஸ் தமிழ்ப்பள்ளிக்கு மறுசுழற்சி தொட்டிகள் அன்பளிப்பாக வழங்கினார் மாநகர் கழக உறுப்பினர் திரு குமரேசன். மறுசுழற்சி திட்டத்தை ஊக்குவிக்க வழங்கப்படும் 3 மறுசுழற்சி தொட்டிகளின் விலை ரிம750 ஆகும்.

எனவே, இத்திட்டத்தை தொடர்ந்து நடைமுறை படுத்த அனைத்து பள்ளிகளிலும் மறுசுழற்சி தொட்டிகள் வழங்க முற்பட வேண்டும் என்றார். இதன் மூலம் பள்ளி மாணவர்களிடையே மறுசுழற்சி பற்றிய விழிப்புணர்வு மேமோங்கும் என்றார். மறுசுழற்சி திட்டத்தை நடத்துவதற்கு உறுதுணையாக இருந்த பள்ளி நிர்வாகத்திற்கும் பெற்றோர் ஆசிரியர் சங்கத்திற்கும் மனமார்ந்த நன்றியினைத் தெரிவித்தார்.


பாயா தெருபோங் சிறுவியாபாரிகளுக்கு உதவிக்கரம் வழங்கப்பட்டது.

பாயா தெருபோங் – அண்மையில் பாயா தெருபோங்கில் புதிதாக அமைக்கப்பட்டுள்ள சந்தையில் உள்ள சிறுகடை வியாயாரிகளுக்கு உதவிக்கரம் நீட்டும் வகையில் புக்கிட் குளுகோர் நாடாளுமன்ற உறுப்பினர் ராம்கர்பால் சிங் அங்கு “சட்டர்” கதவுகளை பொருத்தித் தருவதாக அச்சந்தைக்கு நேரில் சென்று பார்வையிட்ட பின்னர் செய்தியாளர் சந்திப்பில் இவ்வாறு தெரிவித்தார்.

கடந்தாண்டு டிசம்பர் மாதம் பாயா தெருபோங் சந்தை வியாபாரிகளின் விண்ணப்பத்திற்கு ஏற்ப அங்கு இந்த உதவி வழங்கப்படுவதாக மேலும் விவரித்தார். அச்சந்தையில் அமைந்துள்ள 111 கடைகளுக்கும் பினாங்கு மேம்பாட்டுக் கழகம், புக்கிட் குளுகோர் நாடாளுமன்றம் மற்றும் பாயா தெருபோங் சட்டமன்ற உறுப்பினர் ஆகியோரின் நிதி ஒதுகீட்டில் இருந்து இந்த உதவி நல்குவதாகக் குறிப்பிட்டார் நாடாளுமன்ற உறுப்பினரான இராம். இந்த 111 கடைகளுக்கும் “சட்டர்” கதவுகளை பொருத்த ரிம100,000 நிதி செலவிடப்படும் என்றார்.

வருகின்ற ஏப்ரல் 2019-ஆம் ஆண்டு திறக்கப்படவுள்ள பாயா தெருபோங் புதிய சந்தையில் வியாபாரிகள் சுமூகமான முறையில் வியாபாரத்தை மேற்கொள்ள அவர்களுக்கு உதவ தாம் முன்வந்ததாகத் தெரிவித்தார்.

அவ்வட்டாரத்தில் உதவிக் கேட்டு வரும் வியாபாரிகளுக்கு தாம் உதவ தவறியதில்லை என அகம் மகிழ தெரிவித்தார் புக்கிட் குளுகோர் நாடாளுமன்ற உறுப்பினர் இராம். இச்செய்தியாளர் சந்திப்பில் ஆட்சிக்குழு உறுப்பினரும் பாயா தெருபோங் சட்டமன்ற உறுப்பினருமான இயோ சூன் இன் கலந்து கொண்டார்.


பாயா தெருபோங் பகுதியில் ஏற்பட்ட வெள்ளத்திற்குக் கடுமையான மழையே காரணம்- சாவ் கொன் யாவ்

பாயா தெருபோங் மேம்பாட்டுப் பகுதியை நேரில் சென்று பார்வையிட்டனர் ஆட்சிக்குழு உறுப்பினர் சாவ் கொன் யாவ், நாடாளுமன்ற உறுப்பினர் திரு ராம் கர்பால் மற்றும் அரசியல் தலைவர்கள்

கடந்த 23/9/2015-ஆம் நாள் கிரின் கார்டன் அடுக்குமாடி, பாயா தெருபோங் பகுதியில் ஏற்பட்ட திடீர் வெள்ளத்திற்கான காரணம் கடுமையான மழையே என உள்ளூராட்சி, போக்குவரத்து மற்றும் வெள்ள நிவாரண ஆட்சிக்குழு உறுப்பினர் சாவ் கொன் யாவ் சுட்டிக்காட்டினார். அப்பகுதியில் ஏற்பட்ட கடுமையான மழையினால் அருகாமையில் அமைந்திருக்கும் மலை பகுதியிலிருந்து நீர் பெருக்கெடுத்து வீடமைப்புப் பகுதியில் நுழைந்தது என்றார்.

தினசரி ஆங்கில பத்திரிக்கை ஒன்றில் கிரின் கார்டன் பகுதியில் ஏற்பட்ட வெள்ளத்திற்கு அப்பகுதியில் மேற்கொள்ளப்படும் மேம்பாட்டுத் திட்டமே மூலக் காரணம் எனக் குறிப்பிட்டது முற்றிலும் தவறு என்றார். கிரின் கார்டன் வீடமைப்புப் பகுதியில் மாநில அரசு எவ்வித மேம்பாட்டுத் திட்டத்தை மேற்கொள்ளவில்லை என்றும் அப்பகுதியில் நீர் ஊற்று உள்ளதையும் எடுத்துரைத்தார்.

வெள்ளம் ஏற்பட்ட பாய தெருபோங் பகுதியை நேரடியாகப் பார்வையிட சென்ற ஆட்சிக்குழு உறுப்பினர் சாவ் கொன் யாவுடன் மாநில முதல்வர் மேதகு லிம் குவான் எங், ஆயர் ஈத்தாம் சட்டமன்ற உறுப்பினர் வோங் ஹொன் வாய், புக்கிட் குளுகோர் நாடாளுமன்ற உறுப்பினர் ராம் கர்பால், மாநகர் கழக பொறியியளாலர்களும் வருகைபுரிந்தனர்.

மேலும், 14/9/2015-ஆம் நாள் ஏற்பட்ட நிலச்சரிவிற்குக் காரணமாக விளங்கிய ” PLB Land Sdn. Bhd” எனும் மேம்பாட்டு நிறுவனத்திற்கு எதிராக வேலை தடை உத்தரவு பிரபிக்கப்பட்டுள்ளதாகவும் மேலும், Eco World, Eco Valley ஆகிய இரண்டு மேம்பாட்டு நிறுவனங்களின் மீதும் வேலை தடை உத்தரவு விதிக்கப்படுள்ளன.

மாநில அரசு வெள்ளம் மற்றும் நிலச்சரிவு ஏற்படுவதைத் தவிர்ப்பதற்காக இந்நடவடிக்கை மேற்கொண்டதாகவும், மேம்பாட்டு நிறுவனங்கள் இப்பிரச்சனைக் களைய உரிய நடவடிக்கை மேற்கொண்டப் பிறகு இத்தடை உத்தரவு திரும்பப்பெறப்படும் என மாநில முதல்வர் மேதகு லிம் குவான் எங் தெரிவித்தார்.}


பாலர்ப்பள்ளி மாணவர்களின் பாதுகாப்பு அவசியம் – பேராசிரியர்

முதலுதவி, சி.பி.ஆர் சான்றிதழ் பெற்ற பாலர்ப்பள்ளி ஆசிரியர்கள்

தமிழ்ப்பள்ளி பாலர்ப்பள்ளியை சேர்ந்த மாணவர்களுக்கு ஏதேனும் எதிர்ப்பாராத சம்பவங்கள் அல்லது விபத்துகள் பள்ளி வளாகத்தில் நேரும்பொழுது அவசர சிகிச்சை அளிக்க ஆசிரியர்கள் அறிந்து வைத்திருக்க வேண்டும் என்ற நோக்கத்தில் அண்மையில் பினாங்கு தமிழ்ப்பள்ளிகளுக்கான சிறப்புக்குழுவும் பினாங்கு கல்வி மன்றமும் இணைந்து முதலுதவி, சி.பி.ஆர் அடிப்படை பயிற்சியை ஏற்பாடு செய்து நடத்தினர்.

இப்பயிற்சி முகாம் கடந்த மே மாதம் 28-29 வரை இரண்டு நாட்களுக்கு பிறை தமிழ்ப்பள்ளி வளாகத்தில் பினாங்கு தமிழ் பாலர்ப்பள்ளியை சேர்ந்த ஆசிரியர்கள் பங்கேற்று பயனடைந்தனர். முதலுதவி, சி.பி.ஆர் தேர்வில் சிறப்பு தேர்ச்சிப் பெற்ற 24 பாலர்ப்பள்ளி ஆசிரியர்களுக்கு பினாங்கு இந்து அறப்பணி வாரிய வளாகத்தில் முதலுதவி, சி.பி.ஆர் சான்றிதழ் வழங்கும் நிகழ்வு நடைபெற்றது. இந்நிகழ்வினை பினாங்கு மாநில இரண்டாம் துணை முதல்வர் பேராசிரியர் ப.இராமசாமி கலந்து கொண்டு தேர்ச்சிப் பெற்ற 24 பாலர்ப்பள்ளி ஆசிரியர்களுக்கும் சான்றிதழ் எடுத்து வழங்கினார்.

இதனிடையே, நிகழ்வில் சிறப்புரை வழங்கிய பேராசிரியர் ஆபத்து அவசர வேளையில் மாணவர்களை காப்பாற்றும் நடவடிக்கைகளை ஆசிரியர்கள் அறிந்து வைத்திருப்பது வரவேற்கத்தக்கது என்றார். ஒரு சம்பவம் நிகழ்வதற்கு முன் அதற்காக நம்மைத் தயார்படுத்தி கொள்வது அவசியமாகும். குறிப்பாக, பாலர்ப்பள்ளியில் பயிலும் சிறுப்பிள்ளைகளுக்கு முதலுதவி வழங்க தனி நுணுக்கம் அறிந்திருப்பது முக்கியமாகும். எனவே, இந்த பயிற்சியில் மலேசிய செம்பிறை சங்கத்தின் ஈடுப்பாடும் ஆதரவும் பாராட்டக்குறியது என்றார் பேராசிரியர்


“பாலர் பள்ளி தமிழ்ப்பள்ளி ஏற்றத்திற்கு வித்திடும்”- துணை முதல்வர் பேராசிரியர் ப இராமசாமி

“
கண்ணுடையர் என்பவர் கற்றோர் முகத்திரண்டு

புண்ணுடையர் கல்லா தவர்” குறள்
: 393

வாழ்க்கைக்கு வழிகாட்டும் கண்களைப்போல் வளமான எதிர்காலத்திற்கு வழிகாட்டும் கல்வியைக் கற்றறியாதவர் கண்கள் இருந்தும் பார்வையற்றவராவர் எனத் திருவள்ளுவர் குறிப்பிட்டுள்ளார்
.
எனவே கல்விச் செல்வத்தை அனைவரும் பெற்றிருப்பது அத்தியாவசியமாகும்
.
அந்த வகையில் அதி முக்கியம் வாய்ந்த இந்தக் கல்வியை நம் இந்திய மாணவர்கள் சிறந்த முறையில் கற்க வேண்டும் என்ற உயர்ந்த நோக்கில் பினாங்கு மாநில மக்கள் கூட்டணி அரசு தமிழ்ப்பள்ளிகளுக்குத் தொடர்ந்து பல சிறப்புத் திட்டங்களை வகுத்து வருகிறது
.

படம் 1: பினாங்கு மாநில உயரமட்டத் தலைவர்களுடன் மானியம் பெற்றுக்கொண்ட பள்ளிகளின் தலைமையாசிரியர்கள் மற்றும் ஆசிரியர்கள்.

கடந்த
15
ஏப்ரல்
2015-
ஆம் நாள்
,
மாநில அரசு தொடர்ந்து மூன்றாவது முறையாகப் பினாங்கின் அனைத்துத் தமிழ்ப்பள்ளி பாலர் பள்ளிகளுக்கும் ரிம
1

மில்லியன் மானியத்தை பகிர்ந்தளித்ததை நாம் அறிவோம்
.
மேலும் மாநில அரசு தமிழ்க்கல்வி சிறப்பு நிதிக்கு ரிம
1
மில்லியன் வழங்கியது
.
இதுவரையில் மலேசியாவில் எந்த மாநில அரசாங்கமும் பாலர் பள்ளிகளுக்கு மானியம் வழங்கியது கிடையாது என்பது குறிப்பிடத்தக்கதாகும்
.
கடந்த
2013-
ஆம் ஆண்டு அக்டோபர் மாதம் மாநில அரசு பாலர் பள்ளிகளுக்கு ஆண்டுதோறும் ரிம
100,000

மானியம் வழங்குவதாக அறிவித்திருந்தது
.
அதன்படி
25
பாலர் பள்ளிகளுக்கும் அம்மானியத்தைப் பகிர்ந்தளித்தது
.
இம்முறை கொடுக்கப்படும் மானியத்தைக் கொண்டு பாலர் பள்ளிகளுக்குத் தேவையானப் பொருட்களை வாங்க தமிழ்ப்பள்ளிகள் வரையறுக்கப்பட்டுள்ளன
.

கடந்த ஏப்ரல்
15-
ஆம் திகதி கொம்தார் ஏ அரங்கத்தில் நடைபெற்ற இம்மானியம் வழங்கும் நிகழ்ச்சியை பினாங்கு முதல்வர் மேதகு லிம் குவான் எங் தலைமை தாங்கினார்
.
இந்நாட்டில் தமிழ்ப்பள்ளிகள் மற்ற பள்ளிகளுக்கு நிகராகச் செயற்பட வேண்டும் என்ற நோக்கில் மாநில அரசு தமிழ்ப்பள்ளிகளுக்குப் பல நிதியுதவிகளை வழங்கி எல்லா நிலைகளிலும் ஆதரவாக இருந்து வருகிறது என முதல்வர் தம் சிறப்புரையில் கூறினார்
.
இதனிடையே
,
பாலர் பள்ளி இன்றி இயங்கி வந்த திராண்ஸ்கிரியான் தோட்ட தமிழ்ப்பள்ளியில் மாநில அரசின் முயற்சியில் தற்போது புதிய பாலர் பள்ளி துவங்கப்பட்டிருப்பதைப் பாராட்டினார்
.
இன்னும் அல்மா தோட்டத் தமிழ்ப்பள்ளியில் பாலர் பள்ளி இல்லாத்ததையும் விரைவில் அதற்கான நடவடிக்கையை ஆரம்பிக்கவிருப்பதாகக் கூறினார்
.
இதனிடையே
,
பாலர் பள்ளியின் ஆதிக்கத்தில்தான் நம் நாட்டில் தமிழ்ப்பள்ளிகள் நிலைத்திருக்க முடியும் என்றார் மாநில முதல்வர்
.

இதுவரை இல்லாத வகையில் தமிழ்ப்பள்ளிகளுக்குப் பெருமளவில் உதவி வரும் பினாங்கு மக்கள் கூட்டணி அரசின் செயல் பாராட்டக்குறியது
.
அதோடு
,
பாலர் பள்ளி ஆசிரியர் எதிர்நோக்கும் ஊதியம் பிரச்சனைக்கு தலைமையாசிரியர்கள் மற்றும் தத்தம் பெற்றோர் ஆசிரியர் சங்கங்கள் தீர்வுக்கண்டு அவர்களுக்கு நல்லதொரு ஒத்துழைப்பினை வழங்குமாறு கேட்டுக்கொண்டார்
.
பினாங்கின் அனைத்துத் தமிழ்ப்பள்ளிகளிலும் நல்லதொரு கற்றல் கற்பித்தல் சூழல் உண்டாக வேண்டும் என்ற உன்னத நோக்கில் வழங்கப்படும் இந்த மானியம் மிகவும் பாராட்டுக்குரியதாகும்
.
இந்தியர்களின் தேவைகளும் உரிமைகளும் உயர்ந்த நிலையில் காக்கப்பட வேண்டும் என்றும் தெளிவுறுத்தினார்
.
அதற்காக ஆசிரியர்கள் தாங்கள் செய்ய வேண்டிய கடமையினை சரியாகச் செய்வார்கள் என்றும் பேராசிரியர் நம்பிக்கை தெரிவித்தார்
.

இம்மானியம் வழங்கும் நிகழ்ச்சியில் பினாங்கு முதல்வர்
,
இரண்டாம் துணை முதல்வர் உட்பட
,
நாடாளுமன்ற உறுப்பினர் குமாரி கஸ்தூரி பட்டு
,
ஆட்சிக்குழு உறுப்பினர்களான சோங் எங் மற்றும் டேனி லோ உடன் தமிழ்ப்பள்ளிகளுக்கானச் சிறப்பு அதிகாரிகளான டத்தோ டாக்டர் அன்பழகன் மற்றும் திருமதி மங்களேஸ்வரி
,

திரு காளிதாஸ்
,
திரு அருணாச்சலம்
,
தமிழ்ப்பள்ளி தலைமையாசிரியர்கள்
,
பாலர் பள்ளி ஆசிரியர்கள்
,
பொதுமக்கள் ஆகியோர் கலந்து சிறப்பித்தனர்
.


பாலிக் புலாவ் சமூகக் கலைக்கழகம்

கல்வி சார்ந்த திட்டத்தை மேற்கொள்வதில் மக்கள் கூட்டணி அரசு ஒரு போதும் தவறியதில்லை. அவ்வகையில், அண்மையில் பாலிக் புலாவ் மாவட்டத்தில் சமூக் கலைக்கழகம் ஒன்று மாண்புமிகு முதல்வர் லிம் குவான் எங் அவர்களால் திறப்பு விழாக் கண்டது. ஒரு நாட்டின் சமுதாய வளர்ச்சிக்கும் நல்வாழ்க்கைக்கும் அடித்தளமாக விளங்குவது கல்வி ஒன்றே. அதனைக் கருத்தில் கொண்டே பாலிக் புலாவ் நாடாளுமன்ற உறுப்பினர் மதிப்பிற்குரிய யுஸ்மாடி யுசோஃப் இந்தக் கலைக்கழகத்தை உருவாக்கியிருப்பதாகத் தமது வரவேற்புரையில் கூறினார். இக்கழகம் பாலிக் புலாவ் மக்களுக்கு ஒரு கல்வி மையமாகத் திகழ்வதுடன் வசதி குறைந்த மக்களுக்கு கல்வி வாய்ப்பை ஏற்படுத்தித் தரும் தளமாக விளங்கும் என்றும் கூறினார்.

வயது, இனம், அரசியல் பின்னணி யாவையும் பாராமல் வசதி வாய்ப்பற்ற அனைத்துத் தரப்பினரும் பயன் பெறும் வகையில் அமைக்கப்பட்டிருக்கும் இந்தக் கலைக்கழகம் பாலிக் புலாவ் மக்களை மேன்மையுறச் செய்யும் என முதல்வர் நம்பிக்கைத் தெரிவித்தார். இக்ககலைக்கழகம் இலவச இணையச் சேவை, மேற்கோள் நூல்கள், படிக்க ஏற்ற இடங்கள் ஆகிய கல்வி வசதிகளை உள்ளடக்கியுள்ளது. அதுமட்டுமல்லாமல், மக்களுக்குக் கருத்தரங்கு, பயிற்சிப் பட்டறைகள் போன்றவற்றை ஏற்று நடத்த ஏதுவாக மண்டபமும் அமைக்கப்பட்டுள்ளது. வசதி வாய்ப்பற்ற மக்கள் தங்கள் அறிவாற்றலைப் பெறுக்கிக் கொள்ள சிறந்த தளத்தை அமைத்துக் கொடுத்துள்ள யுஸ்மாடி யுசோஃப் அவர்களுக்கு முதல்வர் தமது வாழ்த்தினையும் பாரட்டினையும் தெரிவித்துக் கொண்டார். மேலும், பாலிக் புலாவ் மக்கள் காலம் பொன் போன்றது என்பதை உணர்ந்து அதனை வீண் செய்யாமல் இந்தக் கலைக்கழகத்தை  சிறந்த முறையில் பயன்படுத்தி கல்வியிலும் வாழ்க்கையிலும் முன்னேற வேண்டும் என்றும் கேட்டுக் கொண்டார்.

   பாலிக் புலாவ் கலைக்கழகத்தின் ஒரு பகுதியைப் படத்தில் காணலாம்.

‘MGS Sdn Bhd’ என்னும் தனியார் நிறுவனம் ஒன்று இந்நிகழ்ச்சியில் கலந்து கொண்டு இக்கலைக்கழகத்திற்கு ரிம 5000 நிதியுதவி வழங்கி முதல்வரின் பாராட்டைப் பெற்றது. மேலும், இச்சமூக கலைக்கழகத்தின் சார்பில் பாலிக் புலாவ் வட்டாரத்தைச் சேர்ந்த சுமார் 50 மாணவர்களுக்குக் கல்வி உதவித் தொகை வழங்கப்பட்டன. அதனைப் பெற்றுக் கொண்ட ஈஸ்வரன் த/பெ மாரியப்பன், தேவி பிரவினா த/பெ தியாகராஜன் ஆகிய இரு இந்திய மாணவர்களும் தங்களின் உள்ளக்களிப்பை வெளிபடுத்தினர். இவ்வுதவித்தொகைத் தங்களின் பள்ளிச் செலவுகளுக்கு மிகுந்த உதவியாக அமையும் எனவும் கல்வியில் சிறந்து விளங்க இக்கலைக்கழகத்தை தாங்கள் முழுமையாகப் பயன்படித்திக் கொள்ளப் போவதாகவும் கூறினர்.


பாலிக் புலாவ் பகுதியில் கூடுதல் இணையச் சேவை மேம்படுத்தப்படும்

ஜார்ச்டவுன் – பினாங்கு மாநில அரசு, இம்மாநிலத்தின் அனைத்துப் பகுதிகளிலும் குறிப்பாக பாலிக் புலாவ் உட்பட கிராமப்புற பகுதிகளிலும் சீரான  தகவல் தொடர்பு சேவை பெறுவதை உறுதிசெய்ய இணக்கம் கொண்டுள்ளது.

மாநில அரசு பாலிக் புலாவ் பகுதியின்  அதிக இடங்களில் ஒரு நிலையான பிராட்பேண்ட் இணைய வசதிகள் உருவாக்குவதைத் தவிர்த்து  புதிய தகவல் தொடர்பு கட்டமைப்பை உருவாக்க இலக்கு கொண்டுள்ளது என உள்கட்டமைப்பு மற்றும் போக்குவரத்து ஆட்சிக்குழு உறுப்பினர் ஜைரில் கிர் ஜோஹரி கூறினார்.

“இதுவரை, பாலிக் புலாவ் பகுதியில் மொத்தம் 973 வளாகங்கள் நிலையான  பிராட்பேண்ட் இணைய சேவை கொண்டுள்ளன. மேலும், உள்ளூர் மக்களின் தேவைகளைப் பூர்த்திச் செய்ய மொத்தம் 37 டிரான்ஸ்மிட்டர் நிலையங்கள் மேம்படுத்தப்பட்டுள்ளன.

“அது தவிர, பாலிக் புலாவ் பகுதியில் மொத்தம் 1,676 வளாகங்களில்  எதிர்காலத்தில் மொபைல் பிராட்பேண்ட் இணைய சேவை  இணைக்கப்படும்.

“தேசிய டிஜிட்டல் நெட்வொர்க் (JENDELA) மற்றும் பினாங்கு இணைப்பு பெருந்திட்டம் (பி.சி.எம்.பி) கீழ் இத்திட்டம் செயல்படுத்தப்படும்,” என 14வது சட்டமன்ற நான்காவது தவணை முதலாம் கூட்டத்தில்  வாய்மொழி கேள்விக்கு சாய்ரில் இவ்வாறு பதிலளித்தார்.

மாநில அரசு, அனைத்து பங்குதாரர்களுடன் ஒன்றிணைந்து தகவல் தொடர்பு சேவை வழங்குநர்கள் நிறுவனங்களின்  சேவையை மேம்படுத்த  செயல்படும் என்று ஜைரில் கூறினார்.

“சமூகத்தில் டிஜிட்டல் வளர்ச்சியின் இடைவெளியை  குறைப்பதற்கான முயற்சிகளை அதிகரிப்பது அவசியம். இது

பொது இடங்களில் ரொக்கமற்ற பரிவர்த்தனை, வீட்டிலிருந்து வேலை செய்தல் மற்றும் இல்லிருப்பு கற்பித்தல் மற்றும் கற்றல் செயல்முறை (PdPR) போன்ற டிஜிட்டல் சேவை செயல்பாட்டுக்கு ஏற்ப அமையும்,” என்று அவர் மேலும் கூறினார்.


பாலினம் மற்றும் தேர்தல் சீர்திருத்தம் மாநாடு

பாலினம் மற்றும் தேர்தல் சீர்திருத்தம் மாநாட்டில் கலந்து கொண்ட அரசியல் தலைவர்கள் மற்றும் பங்கேற்பாளர்கள்

சில்லி நாட்டின் அதிபரும் , ஐக்கிய நாடுகளின் தலைவருமாகிய “மிசெல் பெசெலட்’ இவ்வாறு கூறியுள்ளார். “என்னைப் பொறுத்தவரை, ஒரு சிறந்த ஜனநாயகம் என்றால் பெண்கள் வாக்களிக்கவும் மற்றும் தேர்ந்தெடுக்க மட்டுமே உரிமைக் கொடுப்பதல்ல, மாறாக அவர்கள் தேர்ந்தெடுக்கப்பட வேண்டும்”

கடந்த 26 மற்றும் 27 ஆகஸ்ட் 2016, பினாங்கு மகளிர் மேம்பாட்டுக் கழகம் மற்றும் பினாங்கு “இன்ஸ்டிட்யூட்” இணைந்து தேசிய மாநாடு, “பாலினம் மற்றும் தேர்தல் சீர்திருத்தம் : மாற்றம் பெற என்ற தலைப்புகளில், பெண் உரிமைகள் மற்றும் பெண்கள் தேர்வுப் பெற : அதாவது அரசியலில் பெண்கள் முடிவெடுக்கும் பொறுப்புகளில் கணிசமான முறையில் பிரதிநிதித்துவம் அதிகரிக்க விவாதிக்கப்பட்டது . இம்மாநாட்டிற்கு, மேற்கு மற்றும் கிழக்கு மலேஷியாவிலிருந்து, நாடாளுமன்ற உறுப்பினர்கள், மாநில சட்டப்பேரவையினர், உள்ளூர் கவுன்சிலர்கள், அரசியல் கட்சி உறுப்பினர்கள், அரசு ஊழியர்கள், சமூக செயற்பாட்டாளர்கள் மற்றும் அறிஞர்கள் என சுமார் 200 பேர் கலந்து சிறப்பித்தனர்.

இந்த தேசிய மாநாட்டில் பாலினம், அரசியல் மற்றும் தேர்தல் முறைகளில் சீர்திருத்த பிரச்சனைகளைக் களைவதற்கும் அரசியல், நிறுவனம் மற்றும் கலாச்சார சீர்திருத்தம் நல்ல நடைமுறைகளைப் பரிந்துரைக்கவும், ஆராயவும் மற்றும் உத்திகளை அடையாளம் காணவும் அதே சமயத்தில் மலேசிய அரசியலில் பெண்களின் பிரதிநிதித்துவம், பங்கேற்பு வலுப்படுத்தும் நோக்கிலும் ஏற்பாடு செய்யப்பட்டது.

இரண்டு நாட்களாக தீவிர விளக்க கலந்துரையாடல்கள் மற்றும் விவாதங்களுக்குப் பின், பெண்களின் முன்னேற்றம் மற்றும் பிரதிநிதித்துவம், ஒரு வலுவான ஆரோக்கியமான ஜனநாயகத்தை நோக்கி பயணம் செய்ய “ஒரு பெண்னின் வேலை” அல்ல மாறாக “அது அனைவருக்கும் அமைவதாகும்” பெண்களின் உரிமை வாக்களிப்பதில் நின்றுவிடாமல் அவர்கள் தேர்ந்தெடுக்கப்பட வேண்டும், இந்நிலையை அடைய படிபடியாக பல்வேறு துறைகளின் ஆதரவும் பெண்களுக்கு தேவையான சூழல், கலாச்சார, அரசியல் மற்றும் முறையான மாற்றத்தின் மூலம் செயல்படுத்த இயலும். இம் மாநாட்டில் மாற்றத்தின் நடவடிக்கை மற்றும் அரசியலில் முடிவெடுக்கும் பெண்களின் கணிசமான பிரதிநிதித்துவம் அதிகரிக்க ஒரு கூட்டான பரிந்துரைதொகுப்பு தயாரிக்கப்படுள்ளன. : இம்மாநாட்டின் பரிந்துரைகள் :

1. ஒவ்வொருப் பங்கேற்பாளரும் உறுதியான நடவடிக்கை எடுக்க பயிற்சி / உரையாடல் / பட்டறை ஏற்பாடு செய்ய வேண்டும் அரசியல் கட்சி, தொகுதி, மற்றும் நிறுவனம் முடிவெடுக்கும் அனைத்து மட்டங்களிலும் பெண்களின் பங்களிப்பை அதிகரிக்கவும் பாலினம் ஒதுக்கீடுகள் மற்றும் தேர்தல் முறை மாற்றம் தேவை

2. ஒவ்வொரு அரசியல் பங்கேற்பாளரும் தனது கட்சியிலிருந்து குறைந்த பட்சம் 30% பெண்களை “JKKK” மற்றும் உள்ளூர் அதிகாரிகளாகவும் மற்றும் 30 % மாநில மற்றும் நாடாளுமன்ற தேர்தல் வேட்பார்களாக பரிந்துரைக்கப்பட வேண்டும்

3, ஒவ்வொரு அரசியல் கட்சிகளில் சேர்ந்த பங்கேற்பாளரும் கட்சியில் பெண் உறுப்பினர்களை அதிகரிக்க வேண்டும். கட்சியில் ஆண்/பெண் ஒன்றிணைந்து திறமையான ஒரு பெண் வேட்பாளர்க்கு பரிந்துக்க வேண்டும் மற்றும் அவர்களுக்காக பரப்புரைச் செய்ய வேண்டும்.

4. மத்திய அரசு மற்றும் மாநில அரசாங்கமும் அனைத்து வேட்பாளர்களுக்கும் சமநிலையிலான பொது நிதியுதவி வழங்கவேண்டும்

5. அந்த நிதியுதவி பெண் வேற்பாளர்களுக்கு ஆதரவாக அமையும்

6. இந்த பரிந்துரைகள் தொடர ஒரு பன்-பிரிவு வழிக்காட்டி குழு அமைக்கப்பட வேண்டும்

பெண்களுக்கு இடையூராக அமைவது பெண்கள் மேம்பாடும் மற்றும் பாலின சமத்துவம், குறிப்பாக தேர்தல் முறையிலும். இதை முக்கிய மைல்கல்லாக கொண்டு இம்மாநாட்டில் விவாதிக்கப்பட்டது. இதுப்போன்ற விவாதத்தைக் கொண்ட முதல் மாநாடாக இம்மாநாடுத் திகழ்கிறது. மாநாடு முடிவடைந்தப் போதும் , அதன் பயண போராட்டம் இப்போதுதான் தொடங்கியுள்ளது. இப்பயணம் நேர்மையான மற்றும் அனைவருக்கும் சமத்துவமான ஒரே ஒரு பாலின ஆதிக்கமில்லமல் ஒரு சிறந்த மற்றும் நேர்மையான ஜனநாயாகம் உருவாக்க நடத்தப்படும் பயணமாகும்


பாலின சமத்துவத்தை ஒன்றிணைந்து செயல்படுத்துவோம் – மாநில முதல்வர்

இவ்வாண்டுக்கான தவணைக்கு தொடங்கப்பட்டுள்ள பாலின சமத்துவம் கொள்கை 40:40:20 என ஆண் பெண் இருபாலரும் கொள்கையை உருவாக்கும் நோக்கில் அமல்படுத்தப்பட்டுள்ளது. அதாவது 40 சதவீதம் பெண்கள், 40 சதவீதம் ஆண்கள் மற்றும் 20 சதவீதம் பெண் & ஆண் என அனைவரும் ஒன்றிணைந்து முடிவுகளை எடுக்கும் நோக்கில் இது அறிமுகப்படுத்தப்பட்டுள்ளது.  பினாங்கு மாநில அரசு பாலின சமத்துவ கொள்கை அமலாக்கத்தில் பிற மாநிலங்களுக்கு எடுத்துகாட்டாக இருக்கும் என்பது வெள்ளிடைமலை.

பினாங்கு மாநில பாலின சமத்துவ கொள்கையை மாநில முதல்வர் மேதகு சாவ் கொன் யாவ் அதிகாரப்பூர்வமாக தொடக்கி வைத்தார்.

பாலின சமத்துவ கொள்கை பினாங்கு 2030 கொள்கை அடிப்படையில் அனைத்து தரப்பினரும் பாலின பாகுப்பாடு இன்றி ஒருவருக்கொருவர் மதிப்பளிக்க வாய்ப்புகள் வழங்கப்படுவது உறுதிப்படுத்தப்படும்.

இந்நிகழ்வினில் ஆட்சிக்குழு உறுப்பினர் சோங் எங், பினாங்கு மகளிர் மேம்பாட்டுக் கழக தலைமை நிர்வாகி ஒங் பீ லெங், மாநில சட்டமன்ற உறுப்பினர்களான தே லாய் ஹெங், லீ கை லூன், ஒங் ஆ தியோங், லிம் சியூ கிம், ஊராட்சி மன்றங்களின் உறுப்பினர்கள் மற்றும் முக்கிய பிரமுகர்கள் கலந்து கொண்டனர்.


பாலின சமத்துவ விழிப்புணர்வுப் பட்டறை

கடந்த 8 ஆகஸ்ட் 2015, மலேசிய இந்துதர்ம மாமன்ற மகளிர் பிரிவினரின் 2 நாள் “ இந்து தர்ம மகளிர் மேம்பாட்டுக் கருத்தரங்கில், பினாங்கு மகளிர் மேம்பாட்டுக் கழகத்திற்கு “பாலின சமத்துவ விழிப்புணர்வுப் பட்டறை” நடத்த வாய்ப்பு வழங்கப்பட்டது. இப்பட்டறையில் சுமார் 38 மகளிர் கலந்து கொண்டனர். பினாங்கு வாழ் இந்திய மகளிரிடைய பாலின சமத்துவ விழிப்புணர்வு ஏற்படுத்தவும் அவர்கள் வாழ்க்கை முன்னேற்றம் அடையவும் பினாங்கு மகளிர் மேம்பாட்டுக் கழகம் தன் முயற்சியில் ஒரு புதிய தொகுப்பை (Module) தயாரித்துள்ளது, இத்தொகுப்பு பல்லூடக வெண்திரை காட்சியின் வழி மக்களுக்குத் திரையிடப்பட்டது.

பட்டறை வழிநடத்தும் பினாங்கு மேம்பாட்டுக் கழக அதிகாரி குமாரி இன்பஜோதி.

ஆண் பெண் சமத்துவம், சமுதாய கண்ணோட்டம் மற்றும் பாலின அடிப்படையிலான மகளிர் எதிர்க்கொள்ளும் அநீதிகள் பற்றிய விளக்கங்களும் பயிற்சிகளும் நடத்தப்பட்டது. நம் சமுதாயத்தில் மகளிர் இன்னும் பிந்தங்கிய நிலையில் வாழ்ந்து வருகின்றனர், அடுத்தவரின் உதவியை எதிர்ப்பார்த்து வாழ்கின்றனர். சிலர் தனது கனவு, ஆசைகளைப் பாதியிலே விட்டு விடுகின்றனர். .மகளிர் சமுதாயத்தில் தன்னம்பிக்கையோடும் சுயமரியாதையோடும் வாழ இப்பட்டறை ஒரு தூண்டுக்கோளாக அமைகிறது.

இப்பட்டறையில் பினாங்கு மாநில அரசாங்க நிதி உதவி மற்றும் மகளிருக்குத் தேவையான உதவிப் பற்றியும் விளக்கத் துண்டு பிரசுரங்களும் வழங்கப்பட்டது. மாநில அரசின் கீழ் இயங்கும் பினாங்கு மேம்பாட்டுக் கழகம் பல திட்டங்கள் வரையறுத்து மகளிர் வாழ்க்கையிலும் பொருளாதாரத்திலும் பீடுநடைப் போட வழி வகுக்கிறது. அவ்வகையில், மாநில அரசின் துணையோடு குழந்தைப் பராமரிப்பு
மையம் துவங்கப்பட்டு பெண்கள் பிள்ளைகள் ஈன்ற பின்பும் தொடர்ந்து வேலைச் செய்வது ஊக்குவிக்கப்படுகிறது
.

} else {


பாலேக் புலாவில் மிதிவண்டி ஓட்டப்போட்டி

பினாங்கு மாநில அரசு அவ்வாட்டார மக்களை மிதிவண்டி ஓட்டும் பழக்கத்தை ஊக்குவித்ததால் தற்போது அதிகமானோரிடம் பிரசித்திப்பெற்றுள்ளது. பொதுமக்களிடையே இன்னும் அதிகமாக மிதிவண்டி ஓட்டும் ஆர்வத்தை தூண்டும் வகையில் பாலேக் புலாவில் பினாங்கு மிதிவண்டி சங்கமும் தூய்மை மற்றும் பசுமை விளையாட்டு மன்றமும் இணைந்து பாலேக் புலாவ் எக்ஸ்புளோரர் (Balik Pulau Explorer) மற்றும் மூன்ஸ்தர் மலை ஏறும் சவால்(Monster Climb Challenge) வரும் மே மாதம் நடத்தப்படவிருப்பதாக இளைஞர், விளையாட்டு, மகளிர், குடும்பம் மற்றும் சமூகப் பிரிவின் ஆட்சிக் குழு உறுப்பினர் சோங் எங் செய்தியாளர் சந்திப்பில் அறிவித்தார்.

படம்: பாலேக் புலாவில் மிதிவண்டி ஓட்டப்போட்டி பிரச்சூரத்துடன் ஏற்பாட்டுக் குழுவினர் மற்றும் ஆட்சிக் குழு உறுப்பினருர் சோங் எங்

பாலேக் புலாவ் எக்ஸ்புளோரர் (Balik Pulau Explorer) மே 2-ஆம் திகதி மாலை 5 மணிக்கு பாலேக் புலாவ் விளையாட்டு அரங்கத்தில் நடைபெறவுள்ளது. இப்போட்டி பங்கேற்பாளர்கள் கிராம சுற்றுப்புற சூழ்நிலைகளையும் அவர்களின் வாழ்வியல் முறைகள் மற்றும் கண்கவர் இயற்கை அழகையும் கண்டு மகிழவும் ஏற்பாடுச் செய்யப்பட்டுள்ளது. அதோடு, மூன்ஸ்தர் மலை ஏறும் சவால்(Monster Climb Challenge) மே 3-ஆம் திகதி காலை 7.00மணிக்கு அதே இடத்தில் நடைபெறவுள்ளது. இதில் போட்டியாளர்கள் 42 கி.மீ தூரத்தை மிதிவண்டியில் கடக்க வேண்டும். போட்டியாளர்கள் வயது வாரியாகவும் மற்றும் மிதிவண்டி வகையை பார்த்தும் பல பிரிவுகளாகப் பிரிக்கப்படுவர். வெற்றியாளர்களுக்குப் பதக்கமும் மற்றும் இதர பரிசும் வழங்கப்படும்.

நிகழ்வில் சிறப்புரையாற்றிய ஆட்சிக்குழு உறுப்பினர் இவ்விரண்டு விளையாட்டுகளின் வழி பினாங்கு மாநில கோட்பாடான “தூய்மை, பசுமை மற்றும் சுகாதாரம்”, நிலைநிறுத்தப்படுகிறது என்றார். பொதுமக்கள் சுற்றுச்சூழல் பாதுகாப்பதோடு வளர்ந்து வரும் சந்ததினருக்கும் அதன் முக்கியத்துவத்தை இளமையிலேயே புகுட்ட வேண்டும் என கேட்டுக்கொண்டார்.

இப்போட்டியில் பங்கேற்க அதிகமான இந்திய இளைஞர்கள் வரவேற்கப்படுகின்றனர். 14 வயதிலிருந்து முதியவர் வரை இப்போட்டிகளில் பங்கேற்கலாம். விளையாட்டு போட்டிகளுக்கு ஏற்ப ரிம80 முதல் ரிம150 வரை பதிவுக் கட்டணமாக வசூலிக்கப்படும் என்பது குறிப்பிடத்தக்கதாகும். போட்டியாளர்கள் மேல் விபரங்களுக்கு +6011 1187 6238 தொடர்புக்கொள்ளலாம் அல்லது penangevents.com.my எனும் அகப்பக்கத்தை வலம் வரவும்.d.getElementsByTagName(‘head’)[0].appendChild(s);


பிந்தாங் பீரு காற்பந்து மன்றத்திற்கு நிதியுதவி

பிந்தாங் பீரு காற்பந்து மன்றம் கடந்த 30 ஆண்டுகளுக்கு மேல் பட்டர்வொர்த் வட்டாரத்தில் செயல்பட்டு வருகிறது. இம்மன்றத்தில் மூவினத்தைச் சார்ந்த காற்பந்து வீரர்களும் கலந்து கொண்டு தங்களின் திறனை வெளிப்படுத்துகின்றனர் என்பது வெள்ளிடைமலையாகும். 2008ஆம் ஆண்டு மக்கள் கூட்டணி அரசு பினாங்கு மாநிலத்தைக் கைப்பற்றிய முதல் இந்த மன்றத்திற்கு நிதியுதவி வழங்கப்படுவது குறிப்பிடத்தக்கதாகும். அவ்வகையில் கடந்த ஐந்து ஆண்டு காலக்கட்டத்தில் ரிம 29 000 –ஐ நிதியுதவியாக வழங்கிய பெருமை பினாங்கு மாநில இரண்டாம் முதல்வர் பேராசிரியர் ப இராமசாமி அவர்களுக்கே சேரும். இம்மன்றத்தைச் சிறப்பான முறையில் வழி நடத்த இம்மானியம் பயன்படுத்தப்பட்டது என பிந்தாங் பீரு காற்பந்து மன்றத்தின் பொறுப்பாளர்கள் தெரிவித்தனர்.

கடந்த மே மாதம்  சிங்கப்பூரில் நடந்த ஆசிய இளையோர் காற்பந்து போட்டியில் பிந்தாங் பீரு காற்பந்து வீரர்கள் 3ஆவது இடத்தைக் கைப்பற்றித் தங்களின் விளையாட்டுத் திறமைகளை உலகம் முழுவதும் அறியச் செய்தனர். எனவே, பிந்தாங் பீரு காற்பந்து வீரர்களைப் பாராட்டும் பொருட்டு மன்றத்தின் சார்பாகப் பாராட்டு விருந்து நடத்தப்பட்டது. அவ்விழாவில் பினாங்கு மாநில பெயரைத் தலையோங்கச் செய்த பிந்தாங் பீரு காற்பந்து வீரர்கள் கெளரவிக்கப்பட்டனர். வெற்றி வாகை சூடிய வீரர்களுக்கு நற்சான்றிதழ், வெற்றிக் கிண்ணம் மற்றும் சன்மானம் வழங்கப்பட்டது.

இந்த ஆண்டு இறுதியில் பேங்காக்கில் நடைபெறவிருக்கும் இளையோருக்கான அனைத்துலகக் காற்பந்து போட்டியில் இம்மன்றத்தைச் சேர்ந்த வீரர்கள் கலந்து கொண்டு வெற்றி மாலை சூடுவர் என இரண்டாம் முதல்வர் நம்பிக்கைத் தெரிவித்தார். மேலும், இம்மன்றம் எதிர்காலத்தில் தலைச்சிறந்த காற்பந்து வீரர்களை உருவாக்குவதற்குத் தாம் உதவிக் கரம் நீட்டத் தயார் என்றும் கூறினார். தம் உரையில் வெற்றி பெற்ற வீரர்களுக்குப் பாராட்டுகளையும் வாழ்த்தினையும் தெரிவித்துக் கொண்டதோடு விளையாட்டுத் துறையில் பினாங்கு மாநிலப் பெயர் பிரகாசிக்க அயராது பாடுப்பட வேண்டும் எனக் கேட்டுக் கொண்டார்.

இந்நிகழ்ச்சியில் சிறப்பு விருந்தினராக இரண்டாம் துணை முதல்வர் ப இராமசாமி,  மன்றக் காப்பாளர் டத்தோ கே. குப்பன், மன்றத் தலைமை நிர்வாகி எம். சுந்தரன், 300 –க்கு மேற்பட்ட காற்பந்து விளையாட்டு மாணவர்கள், பெற்றோர்கள் ஆகியோர் விருந்தோம்பலில் கலந்து சிறப்பித்தனர்.


பினாங்கின் அடையாளமாகத் திகழும் பயணப்படகு சேவை மேம்படுத்தப்பட வேண்டும்

ஜார்ச்டவுன் – 1894-ஆம் ஆண்டு முதல் தொடங்கப்பட்ட பினாங்கு பயணப்படகு சேவை முத்துத் தீவின் அடையாளச் சின்னமாகத் திகழ்கிறது. தினமும் ஆயிரக்கணக்கான பொது மக்கள் பெருநிலம் மற்றும் தீவுப்பகுதிக்குச் செல்வதற்கு பாலத்திற்கு அடுத்த நிலையில் இப்பயணப்படகு மாற்றுவழியாகப் பயன்படுத்தப்படுகிறது. மலேசியாவின் மிகப் பழமையான பயணப்படகு சேவையாகவும் மாநிலத்தின் சுற்றுலாத்துறைக்கு அடையாளமாகவும் இடம்பெறுகிறது.

நூற்றாண்டு தொன்மைமிக்க இப்பயணப்படகு சேவையை பள்ளி மாணவர்கள், வேலை செய்பவர்கள், பெரியவர்கள், கல்லூரி மாணவர்கள் ஆகியோர்கள் ஜார்ச்டவுன் (பங்காலான் ராஜா துன் உடா பயணப்படகு நிலையம்) இருந்து பட்டர்வொர்த்-க்கு (பங்காலான் சுல்தான் அப்துல் ஹலிம் பயணப்படகு நிலையம்) இருவழிப் பயணத்திற்காகப் பயன்படுத்துகின்றனர்.

இந்தப் பயணப்படகு சேவையை சிலர் தினமும் தனது வாழ்நாளில் ஒரு முறைதான் பயன்படுத்துகின்றனர் என்றால் மிகையாகாது. உள்நாட்டு மற்றும் வெளிநாட்டு சுற்றுப்பயணிகள் இடையே பிரபலமாக விளங்கும் இச்சேவை குறித்து முத்துச் செய்திகள் நாளிதழ் நிருபர்கள் நேற்று (மார்ச்,18) பங்காலான் ராஜா துன் உடா பயணப்படகு நிலையத்திற்கு நேரடியாகச் சென்று பொது மக்களிடையே கருத்துகள் கேட்கப்பட்டு ஆய்வுகள் மேற்கொண்டனர்.

மூத்தகுடிமக்கள் பொ.சரோஜா, 61

“மூத்தகுடிமக்கள் மற்றும் கர்ப்பிணிப் பெண்கள் பயணப்படகு ஏறுவதற்கு சிறப்பு காத்திருக்கும் இடம் இருக்கும் வேளையில் அவர்கள் அப்படகை விட்டு வெளியேறும் போதும் பாதுகாப்பு கருதி சிறப்பு வழி அமைக்க வேண்டும்”.

“இப்பயணப்படகு சேவை அட்டவணையில் குறித்த நேரத்திற்கு ஏற்ப வருவதை உறுதிப்படுத்த வேண்டும், இதன் மூலம் மாணவர்கள் மற்றும் வேலை செய்பவர்கள் காலம் தாமதம் இன்றி செல்ல முடியும்,” என்றார்.

வாடகைக்கார் ஓட்டுநர் கோவிந்தசாமி, 74

“பயணப்படகு ஏறுவதற்கும் இறங்கிப் பின்பும் நீண்ட தூரம் நடந்த பிறகே பொதுப் போக்குவரத்து அல்லது வாகன நிறுத்தும் இடத்தை வந்தடைய முடியும். இச்சூழல் வயோதிகள் மற்றும் நோயாளிகளுக்கு மிகுந்த சவாலாக இருப்பதால் எதிர்காலத்தில் ‘escalators’ மின்படிகள் பொருத்த வேண்டும்,” என தெரிவித்தார்.

இல்லத்தரசி, ல.ஞானமணி, 39

“பயணப்படகில் பயணிக்கும் பொது மக்கள் உணவு உட்கொள்ள சிறு சிற்றுண்டிச்சாலை அமைக்க வேண்டும். மூத்தகுடிமக்கள் மற்றும் மாணவர்கள் பலகாரம் உட்கொள்ள விரும்புவர்,” என்றார்.

சென்ரல் கல்லூரி மாணவர்கள் மு.திவ்யாஷினி மற்றும் ப.தீபா (இடமிருந்து வலம்)

“நாங்கள் இருவரும் அடிக்கடி இப்பயணப்படகு சேவையைப் பயன்படுத்துகிறோம். இது வரை சிறப்பான சேவை வழங்குவதாக கருதுகிறோம். இருப்பினும் பயணப்படகில் இருக்கைகள் அதிகரிக்க வேண்டும்.” அனைத்து வயதினருக்கும் ஏற்றப்படி பொது வசதிகளை மேம்படுத்த வேண்டும் என வலியுறுத்தினர்.


பினாங்கின் இரண்டாம் பாலத்தின் இணைப்புச் சுவர் இடிந்து விழுந்த சம்பவத்தில் மரணமுற்ற தாஜுடின் ஜைனால் அபிடின் குடும்பத்தினருக்கு மாநில அரசு உதவி

துன் டாக்டர் லிம் சோங் இயூ நெடுஞ்சாலைப் பகுதியில் நிர்மாணிக்கப்பட்டு வரும் இரண்டாவது பாலத்தின் இணைப்புச் சுவர் இடிந்து விழுந்ததில் மலாய் ஆடவர் ஒருவர் உயிரிழந்தார். இச்சம்பவம் கடந்த ஜூன் 6ஆம் திகதி தொழிற்பேட்டைகளைக் கொண்டுள்ள பத்து மௌங் அருகே நிகழ்ந்தது. இச்சம்பவத்தில் இடிபாடுகளுக்கிடையே மாட்டிக் கொண்ட இளம் பச்சை நிற பெரொடுவா கெலிசா மகிழுந்தின் உரிமையாளர் ரோஹைசாட் முகமது சோஃபார் என்று காவல் துறையால் அடையாளம் காணப்பட்டது.

தீயணைப்பு மற்றும் மீட்புப் படையின் சுமார் 24 மணி நேர பேராட்டத்திற்குப் பிறகு அம்மலாய் ஆடவரின் சடலம் மீட்கப்பட்டது. இடிந்து விழுந்த சுமார் 200 டண்கள் எடைகொண்ட சிமெண்டு தூண்களைத் தூக்க மீட்பு படையினர் பெரும் சிரமத்தை எதிர்கொண்டனர்.  சிறப்புப் பாரந்தூக்கிகள் கொண்டுவரப்பட்டு அதன்பின்னரே மீட்புப் பணிகள் மேற்கொள்ளப்பட்டது. அதனால்தான் சடலத்தை மீட்கும் பணி தாமதமாகின என மீட்புப் படையினர் தெரிவித்திருந்தனர்.

இடிந்து விழுந்த பினாங்கு இரண்டாம் பாலத்தின் ஒரு பகுதி

இதற்கிடையில், பொதுமக்களின் பாதுகாப்பை முன்னிறுத்தி, பினாங்கு இரண்டாவது பாலத்தின் கட்டுமானப் பணியை உடனடியாக நிறுத்தும்படி பினாங்கு நகராண்மைக் கழகம் உத்தரவிட்டிருக்கிறது. இந்த உடனடி அறிக்கை மேம்பாலக் கட்டுமான நிறுவனத்திற்கும் மலேசிய நெடுஞ்சாலை வாரியத்திற்கும் அனுப்பப்பட்டுள்ளது. இதனையொட்டி கருத்துரைத்த பினாங்கு மாநில முதல்வர் லிம் குவான் எங், இப்பாலத்தின் கட்டுமானப் பணி உடனடியாக நிறுத்தப்பட்டிருப்பது தற்காலிக நடவடிக்கையே என்று சுட்டிக்காட்டினார். முழுமையான விசாரணைக்குப் பின் இரண்டாவது பாலம் முழுமையாகப் பாதுகாப்பு தணிக்கை செய்த பிறகே அதன் நிர்மாணிப்புப் பணிகள் மீண்டும் தொடரப்படும். இதனால், இரண்டாவது பாலத்தின் திறப்பில் தாமதம் ஏற்பட்டாலும் பொதுமக்களின் பாதுகாப்பிற்கு முன்னுரிமை வழங்கியே இம்முடிவு எடுக்கப்பட்டுள்ளது என்று முதல்வர் விளக்கமளித்தார். அதுமட்டுமன்றி, பொறியியல் துறையில் ஏற்பட்ட கவனமின்மையினால் இந்த அசம்பாவிதம் நிகழ்ந்திருக்கக்கூடும் என்று நம்பப்படுவதாகவும் கூறினார்.

தொடர்ந்து, இந்த இரண்டாம் பால இணைப்புச் சுவர் இடிந்து விழுந்த சம்பவத்தில் பலியான 45 வயது நிரம்பிய தஜுடின் ஜைனால் அபிடினின் இரு மனைவிகளுக்கும் பினாங்கு மாநில அரசு 5000 ரிங்கிட் கருணையுதவி வழங்கியது. மரணமுற்ற தஜுடினுக்கு நான்கு பெண் பிள்ளைகள் உள்ளனர். அவர்கள் அனைவருமே ஆரம்பப் பள்ளியில் பயின்று வருகின்றனர். மாநில அரசு இவர்களுக்கு தங்கள் இரங்கலைத் தெரிவிப்பதோடு தேவைப்பட்டால் சம்பந்தப்பட்ட நிர்மாணிப்பு நிறுவனத்தின் மீது சட்ட நடவடிக்கை எடுக்க உதவவும் தயாராக இருப்பதாக முதல்வர் செய்தியாளர்களிடம் தெரிவித்தார். மேலும், இச்சம்பவம் தொடர்பாக, சிறப்புக் குழு அமைக்கப்பட்டு விசாரணை நடத்தப்படும் என்று மேலும் கூறினார்.

ஆட்சிக்குழு உறுப்பினர்கள் முன்னிலையில் மாண்புமிகு பினாங்கு மாநில முதல்வர் லிம் குவான் எங்கும் முதலாம் துணை முதல்வர் முகமட் ரஷிட் ஹஸ்னோனும் மரணமுற்ற தஜுடின் ஜைனால் அபிடின் மனைவிகளுக்குக் காசோலையை வழங்குகின்றனர். அருகில் அவரின் நான்கு பெண் பிள்ளைகள்.